1 ERREGUEAC 1, Navarro-Labourdin Basque (BHNT) | Chapter 1 | The Bible App | Bible.com\n1 Erregue Dabid çahartu cen eta adin handitan cen; eta soinecoz estal ceçaten arren, ecin bero çaitequeen.\n2 Bere cerbitzariec erran çaroeten beraz: Gure erregue jaunari bilhatuco diogu nescatcha gazte doncella bat erregueren aitzinean egoteco, haren berotzeco, eta haren sahetsean lo eguinez gure jaun erreguearen berotzeco.\n3 Israelgo eremu gucietan bilhatu çuten beraz nescatcha gazte eder bat; kausitu çuten Abisag Sunamtarra, eta erregueren gana ekarri çuten.\n4 Bada, nescatcha hainitz ederra cen, erreguerequin lo eguiten çuen eta cerbitzatzen çuen. Bainan erreguec etzuen eçagutu.\n5 Bada; Adonias, Haguithen semea, alchatzen cen, cioelaric: Ni erreguinatuco naiz. Eta hartu cituen orga-lasterra, çaldizcoac eta berrogoi eta hamar lastercari bere aitzinean ibilceco.\n6 Aitac etzaroen behinere jaçarri, erranez: Certaco eguiten duçu hori? Absalomen ondotic sorcez bigarrena cen, eta hura ere hainitz cen ederra.\n7 Hitzetan cen Sarbiaren seme Joabequin eta Abiathar apheçarequin, ceinac Adoniasen alderdia laguncen baitzuten.\n8 Bainan Sadoc apheça, Banaias, Joiadaren semea, Nathan profeta, Semei, Errei eta Dabiden armadaco indarra etziren Adoniasequin.\n9 Bada, Adoniasec imolaturic ahariac, aratcheac eta bitima guicen guciac Çoheletheco harriaren ondoan, ceina baitzen Erroielgo ithurriaren aldean, deithu cituen bere anaia guciac erregueren semeac, eta Judaco guiçon guciac erregueren cerbitzucoac.\n10 Etzituen ordean deithu Nathan profeta, Banaias, hazcar guciac eta Salomon bere anaia.\n11 Hargatic Nathanec erran çaroen Bethsabee Salomonen amari: Aditu duçu Adonias, Haguithen semea erregue dela? eta Dabidec gure jaunac ez daqui.\n12 Orai beraz çato, beguira çaite ene erranari, eta itzur çatzu çure bicia eta çure seme Salomonena.\n13 Çoaz eta alfer çaite erregue Dabiden aitzinera eta erroçu: Erregue ene jauna, ez darotaçu cin eguin niri çure nescatoari, ciniolaric: Salomon çure semea erreguinatuco da ene ondotic eta hura jarrico da ene tronuan? Cergatic beraz erreguinatzen da Adonias?\n14 Eta han çu erregueri minço çarelaric oraino, ethorrico naiz ni çure ondotic, eta osatuco dut çure solasa.\n15 Beraz Bethsabee erregueren gana guelara sarthu cen. Bada erregue hainitz çahartua cen eta Abisag Sunamtarrac cerbitzatzen çuen.\n16 Bethsabee gurthu cen eta adoratu çuen erregue. Erreguec erran çaroen: Cer nahi duçu?\n17 Bethsabeec ihardetsi çaroen: Çure Jainco Jaunaz cin eguin dioçu çure nescatoari: Salomon çure semea erreguinatuco da ene ondotic, eta hura jarrico da ene tronuan.\n18 Eta huna non orai Adonias erreguinatzen den, çuc, ene erregue jauna, ez daquiçularic.\n19 Hil ditu idiac, eta bitima guicen guciac, eta asco ahari, eta deithu ditu erregueren seme guciac, Ahiathar apheça ere eta Joab armadaco aitzindaria. Bainan Salomon çure cerbitzaria ez du deithu.\n20 Bizquitartean, ene erregue jauna, Israel guciaren beguiac çure gainean daude, erakuts dioçoçuten çure ondotic çure tronuan jarri behar dena, ene erregue jauna.\n21 Eta guerthatuco da, ene erregue jauna loharcatuco denean bere aitequin, ni eta ene seme Salomon hobendun içanen garela.\n22 Bethsabee erreguerequin minço celaric oraino, ethorri cen Nathan profeta.\n23 Eta erregueri erran cioten: Hemen da Nathan profeta. Eta erregueren aitzinera sarthu cenean, eta lurrera gurthuz adoratu çuenean,\n24 Nathanec erran çuen: Ene erregue jauna, çuc erran duçu: Adonias erreguina bedi ene ondotic, eta hura jar bedi ene tronuaren gainean?\n25 Ecic jautsi da egun, imolatu ditu idiac, bitima guicenac eta asco ahari, eta deithu ditu erregueren seme guciac, armadaco aitzindariac, eta Abiathar apheça ere; eta jaten eta edaten dutelaric haren aitzinean, erran dute: Bici bedi gure erregue Adonias!\n26 Ez gaitu deithu ni, çure cerbitzaria, ez Sadoc apheça, ez Banaias Joiadaren semea, ez-eta Salomon, çure cerbitzaria.\n27 Ene erregue jauna ganic atheratu othe da gauça hori, eta ez darotaçu erran niri, çure cerbitzariari, nor cen tronuaren gainean jarri beharra ene erregue jaunaren ondotic?\n28 Huneletan ihardetsi çuen Dabid erregueac: Ene gana deith çaçue Bethsabee. Erregueren aitzinera sarthu cenean Bethsabee, eta haren aitzinean xutic guelditu,\n29 Erreguec cin eguin çuen eta erran: Ala Jauna, ene bicia hestura orotaric atheratu duena!\n30 Nola Israelgo Jainco Jaunaz cin eguin içan baitarotzut, nioelaric: Salomon çure semea erreguinatuco da ene ondotic, eta hura jarrico da ene orde ene tronuaren gainean, hala eguinen dut egun.\n31 Eta Bethsabeec, beguithartea lurrera gurthuric, adoratu çuen erregue, cioelaric: Dabid ene jauna bici bedi bethi guciraino!\n32 Dabid erregueac erran çuen berriz: Ene gana deith çatzue Sadoc apheça, Nathan profeta eta Banaias Joiadaren semea. Hauquiec erregueren aitzinera sarthu cirenean,\n33 Erran çaroeten erreguec: Çuequin har çatzue çuen nausiaren cerbitzariac, Salomon ene semea eçar çaçue ene mandoaren gainean, eta eramaçue Jihonera.\n34 Han Sadoc apheçac eta Nathan profetac erreguetzat gançu beçate Israelen gaineco; eta joco duçue turuta, eta erranen duçue: Bici bedi Salomon erreguea\n35 Eta iganen çarete haren ondotic; jarrico da ene tronuaren gainean, ene orde erreguinatuco da, eta manatuco diot buruçagui içan dadien Israelen eta Judaren gainean.\n36 Banaias Joiadaren semeac erregueri ihardetsi çaroen, cioelaric: Halabiz; orobat minça bedi ene jaun erreguearen Jainco Jauna.\n37 Ene jaun erreguearequin içan den beçala, Salomonequin orobat içan bedi Jauna, eta hunen tronua gorago alcha beça oraino ecen-eta Dabid ene jaun erreguearen tronua.\n38 Jautsi ciren beraz Sadoc apheça, Nathan profeta, Banaias Joiadaren semea, Ceretharrac eta Pheletharrac; Salomon eçarri çuten erregue Dabiden mandoaren gainean, eta Jihonera eraman çuten.\n39 Sadoc apheçac tabernacletic hartu çuen olioco adarra, eta gançutu çuen Salomon. Eta turuta jo çuten, eta populu guciac oihu eguin çuen: Bici bedi erregue Salomon!\n40 Eta haren ondotic igan ciren oste gucia eta turuta-joile mulçu bat; eta bozcario handiz bozten ciren guciac, eta lurrac ihardesten cituen hequien oihuac.\n41 Bada, Adoniasec eta harec deithuac içan ciren guciac aditu cituzten otsac, barazcaria akabatu orduco. Turutaren durrundac ençunic, Joabec erran çuen: Cer erran nahi dute hirico oihu eta harramanz horiec?\n42 Oraino minço celaric, ethorri cen Jonathas, Abiathar apheçaren semea, eta erran çaroen Adoniasec: Sar çaite, ecen guiçon bihozdun bat eta berri onac ekarcen ditutzuna çare.\n43 Adoniasi ihardetsi çaroen Jonathasec: Ez, erregue Dabid gure jaunac ecen Salomon eçarri du erregue.\n44 Harequin igorri ditu Sadoc apheça, Nathan profeta, Banaias Joiadaren semea, Ceretharrac eta Pheletharrac, eta eçarri dute Salomon erregueren mandoaren gainean.\n45 Eta Sadoc apheçac eta Nathan profetac erreguetzat gançutu dute Jihonen. Guero handic igan dira bozcariatuz, eta hirian ez da berce harramancic: hori da çuec aditu duçuen otsa.\n46 Eta guehiago dena, Salomon erregueren tronuan jarria da.\n47 Erregueren cerbitzariac sarthu dira eta benedicatu dute erregue Dabid gure jauna, diotelaric: Jaincoac handiaraz beça Salomonen icena çure icenetic gorago, handiets beça hunen tronua çure tronuaren gainetic. Erregue adoran egotu da bere ohean,\n48 Eta erran du: Benedicatua Israelgo Jainco Jauna, eman darotana ene beguiz ikustea ene semea ene tronuan egun jarria.\n49 Adoniasec deithuac içanac ciren guciac ikaratu ciren beraz, jaiqui ciren eta goan cein bere alde.\n50 Adonias, berriz, Salomonen beldurrez, jaiqui cen, eta goan cen, eta lothu cen aldareco adarrari.\n51 Berria Salomoni ekarri çaroeten, ciotelaric: Huna Adonias erregue Salomonen beldurrez, aldareco adarrari lothu dela, dioelaric: Erregue Salomonec egun cin eguin beçat ez duela ezpataz hilen bere cerbitzaria.\n52 Eta Salomonec erran çuen: Guiçon prestu içatu bada, ez da haren ile bakar bat lurrera erorico; bercela ordean tzarqueria atzemana bada haren baithan, hilen da.\n53 Erregue Salomonec igorri cituen beraz guiçonac eta erakarraraci çuen aldaretic; Adonias sarthu cen eta adoratu çuen erregue Salomon. Eta Salomonec erran çaroen: Çoaz çure etchera.


Esportazioek gora egin dute Euskadin – Ekonomiaren KZ\nEuskal ekonomiaren ziklo-aldaketa estatistiketara eramaten hasi da, eta esportazioena da oraingoz nabarmenena. Enpresek 2.359 milioi euroko balioa zuten produktuak saldu zituzten martxoan, 2019ko azarotik izandako bolumen handiena, eta, gainera, 2020ko uztak baino % 39 gehiago.\nKonparazioa desitxuratuta dago, neurri batean, iazko martxoko azken zatian konfinamenduak eragin zuen balaztarekin, baina balantzea ere oso positiboa da 2019ko hilabete berarekin alderatuta, pandemiaren hondarrik gabe. Kasu horretan, gorakada ia % 9koa da.\nAutomobilgintzaren sektorea izan zen, bere bolumenagatik eta hazkundearen intentsitateagatik, gurditik indar gehien bota zuena. Hala ere, euskal enpresen partida arantzelario guztiek portaera ona izan zuten oro har. Petrolioaren finketa ere -Petronor- berriro hazi zen 13 hilabeteko erorketaren ondoren. Hala ere, Muskizko findegiaren salmentek ohiko parametroetatik urrun jarraitzen dute.\nOraindik ez dira agertu hodien sektoreko agerraldi berdeak, martxoan % 14ko urte arteko beherakada izan baitzuen.\n← Gipuzkoak marka historiko bat hautsi du I+Gko enpresa-inbertsioan\nEuskadi, birziklapenari dagokionez Estatuko erkidego onenen artean →\nNabarmen hazi da soldata-arrakala Estatuan


Arraroetan arraroena - Diario de Noticias de Alava\nLarunbatean abiatu zen Nafarroako Komikiaren Azokaren XII. edizioa. Hilabete osoan zehar komikiari lotutako erakusketak, hitzaldiak eta jarduerak izango dira Iruñean eta Lizarran\niñigo satrustegi 01.09.2021 | 16:07\nArgazkian, 2020ko edizioan egindako bisita gidatu bat\nKOMIKIAK badu erantsirik uste zabaldu bat: arraroaren ideia, baita frikiarena ere, akaso. Pentsa liteke komikiari lotutako ekitaldi bat ere are arraroagoa dela. Zer esanik ez, ohiko moldeetatik aldentzen bada, eta komiki-areto berezi gisa sailkatzen badute bere antolatzaileek. Hala bada, Iruñea eta Lizarra arrarotasun horren guztiaren hiriburua izango dira irail honetan zehar, urriaren 3ra bitarte. Izan ere, Nafarroako Komikiaren XII. Azoka inauguratu zuten larunbatean. Erakusketak, hitzaldiak, tailerrak eta liburu-sinatzeak antolatu dituzte aurtengo ediziorako.\nTIZAk, Nafarroako komikiaren sustapenerako elkarteak, 2009an ekin zion aretoa antolatzeari, hain zuzen elkartearen helburu bertsuekin, eta denboraren poderioz, gero eta garrantzitsuagoa bihurtu da ekitaldia nafarren kultur-agendetan. Alberto Rodriguez (Barañain, 1982) 2017tik ekitaldiaren antolakuntzan dabil. "Berezia da Nafarroako Komikiaren Azoka", esan du Rodriguezek eta hariari eutsita hala azaldu du: "Normalean, hiruzpalau eguneko egitaraua antolatzen da, espazio jakin batean, eta salmentak dira ekitaldiaren ardatz nagusia". Rodriguezen hi-tzetan, alderdi komertziala bainoago, alderdi artistikoak hartzen du garran-tzia Nafarroako zitan, eta hori dela eta "arraroa" egiten zaio jende askori. "Erakusketak dira gure eskaintza nagusia, eta salmentak bertako liburu-dendekin antolatzen ditugu, liburu-sinatzeekin edo hitzaldiekin", erantsi du.\nHain justu, izaera berezi horrek iaz on egin ziela uste du antolatzaileak: "2020an pentsaezina zen 100.000 lagun batzen dituen areto-eredua mantentzea. Gure kasuan, areto txikiagoa eta sakabanatuagoa izanik, estatu mailan egin ahal izan zen gutxi horietakoa izan zen". 2021ean are indartsuago daudela adierazi du, iazko lanaren eta esperientziaren eraginez.\nUrtez-urte, komiki-egileei omenaldiak egiteko, argitalpen klasikoen urteurrenak ospatzeko zein merkatuko berritasunak ezagutarazteko asmoz, Kondestable jauregian, Geltokin eta Lizarrako Fray Diego kultur etxean, beste espazio askoren artean, genero honekin loturiko eskaintza egon ohi da. Los apaches de París, komikiak, Nabarralde seriak edo Leo Verdura pertsonaiak erakusketa bana izango dute hil honetan zehar. "Nahi gabe, baina uneoro kontziente izanik, aurten inoizko sortzaile nafar gehien batu ditugu".\nAzken hiru urteetan gainera, aretoari beste bultzada bat emate aldera, Zart! izeneko aldizkaria kaleratzen dute. Urtero, gai bat aitzakia, 20 egileren bueltan lanean jartzen dituzte, komiki laburrez osatutako antologia bat egiteko. Ibilbide, estilo eta jatorri desberdinetako sortzaileak doako aldizkari batean bat eginik.\nBeste komiki-areto batzuetan ikusitakoak imitatu nahian, Nafarroako ekitaldiak bere aldizkari propioa behar zuela adierazi du Rodriguezek: "Guk ere halako ekimena nahi genuen, eta jakin bagenekien buruhausteak ekarriko zizkigula", aitortu du. Hala eta guztiz ere, erantsi du "haratago" joateko anbizioa izan zutela eta Zart! aldizkarian batu nahi zituztela izen handiko egileak - Paco Roca edo Flavita Banana aipatu ditu adibidera - hasiberriekin edota sekula komikigintzan aritu gabeko artistekin.\nOrain dela bi urte, azaldu du Barañaingoak, komikiaren munduari berari eskaini zioten estreinako zenbakia. Iazko edizioan, tarteak izan ziren, bere adiera zabalenean, aldizkariaren ardatz nagusia. Aurten, maskarari eskaini behar zioten "ezinbestean". COVID-19aren pandemiaren eraginez, musukoak ohiko egin zaizkigu, ideia horretatik abiatuta, interpretazio ugari egin dituzte aurtengo zenbakian parte hartu duten ilustratzaileek: antzinako Greziako tragikomedietako maskarak, superheroienak, gasaren kontrakoak, eta aski ezagunak diren birusetik babesteko erabiltzen ditugunak, esaterako. Zart! aldizkariaren 3. zenbakian bada, Araitz Urbeltz, Zaldieroa, Laura Perez Vernetti, Kike Infame edo Quan Zhou Wu egileen lanak batu dituzte. Ekitaldi kulturalaren barruan antolatutako ekitaldietara gerturatzen denak musutruk hartzeko aukera izango du haren editoreek "zaplazteko sortzaile" gisa definitu dutena.\nNafarroako egileez mintzatzean kalitate grafikoa azpimarratu du Rodriguezek: "Oso marrazkilari onak ditugu, baina nire ustez, edukian lan handia dugu egiteko oraindik". Gainera, uste du komikienganako zaletasuna gero eta zabalduago dagoela, jada ez dela umeen edo jende "arraroaren" kontua. "Gaur egungo animaziozko film eta telesail askok jatorrian komikiak dituzte eta horrek lagundu du jendea gerturatzen", mangaren adibidea ere gehitu du.\nGainera, hamarkadetan izandakoaren kontra, azpimarratu du emakume asko daudela bai sortzaile eta baita irakurle gisa. Hain zuzen, uste du oso maskulinoa izan dela komikigintza superheroien kontuekin, adibidez. Emakume komikigileak agertzen eta ezagun egiten hasi zirenetik, narratiba eta teknika berriak azaldu direla adierazi du. Nafarroako Komikiaren Azokan, aspaldi isilaraziak ziren horiei ere euren aitor-tza egiten saiatzen dira, era batera edo bestera.\nNafarroako komikiaren azoka


Kontsumitzaileek salatu dute eraikuntza-enpresek atzeratu egiten dutela etxebizitzak ematea espekulatzeko | Consumer\nKontsumitzaileek salatu dute eraikuntza-enpresek atzeratu egiten dutela etxebizitzak ematea espekulatzeko\nPraktika hori ohikoa da eraikuntza berrien panoraman.\nAlacanteko Kontsumitzaileen Batasunak (UCE) salatu du etxebizitzen entregak atzeratzea zenbait etxegilek etxebizitzekin espekulatzeko eta jabeei erosi eta onura gehiago ateratzeko erabiltzen duten trikimailua dela.\nAlacanteko kontsumitzaileen presidenteak, Pedro Hernándezek, zehaztu du ezen, etxebizitzak berandu entregatzen direnez, eraikuntza-enpresa batzuek aukera ematen dutela jabeei dirua itzultzeko, eta, etxebizitza erosi ondoren, hasieran merkatuan jarri zena baino garestiago saltzen dutela.\nHernándezek onartzen du praktika hori ohikoa dela eraikuntza berrien panoraman, nahiz eta gehitu zuen jabeek nahiago dutela itxaron erosketa berri baten tramiteak hasi baino; beraz, azkenean, eraikitzaileen atzerapenekin osatzen dira. Atzerapenaren aitzakiak eraikuntzatik kanpoko faktoreekin lotu ohi dira (langileen greba edo lurzoruarekin arazoak, adibidez), legeari heltzeko eta Administrazioak esku hartu ez dezan edo obra langile gehiagorekin bizkortzera edo kalteak ordaintzera behartzeko.\nDuela urte batzuk, erosleen praktika azken unera arte itxarotea zen, etxebizitzarik merkeena erosteko, baina orain merkeagoa da oraindik ez badira hasi eta lurra amore ematen. Arazo horiek salmenta askean baino ez dira gertatzen, babes ofizialeko etxebizitzetan prezioa kontrolatuta dagoelako eta ez delako atzerapen-trukurik onartzen, ezinbesteko arrazoiengatik justifikatzen direnak izan ezik.\nBestalde, Alacanteko UCEko lehendakariak goitik beherako etxebizitza berria berrikustea gomendatzen du, hasieratik egon daitezkeen akatsak bilatzeko, eta ez hainbat hilabetez bizi izan ondoren. Izan ere, etxebizitza gaizki mantentzeagatik izan daitezke.\nOndo irekitzen ez diren ateak, doitzen ez dituzten leihoak, hondoak, hezetasunak, gaizki landutako pintura edo lurzoru desorekatuak eta bereizte-junturak dituztenak dira etxe berrietan izaten diren akatsetako batzuk.\natzerapen emate pisos-eu


Aurrezki-kutxen bat-egitea gelditzea eskatu du ezker abertzaleak\nHauteskundeetatik ateratako erakundeak osatu bitartean, eta horiek euren ordezkariak kutxetako batzarretan aukeratu arte bat-egite prozesua gelditzea eskatu du ezker abertzaleak.\nMaiatzaren 22ko udal eta foru hauteskundeetatik ateratako erakundeak osatu bitartean, eta horiek euren ordezkariak kutxetako batzarretan aukeratu arte hiru euskal aurrezki-kutxen bat-egite prozesua gelditzea eskatu dute ezker abertzaleko kontseilariek.\nBankarizazio prozesua bizkortu nahian, kutxak zuzentzen eta politikoki babesten dituztenek (EAJ-PSOE-PP) ezin dituzte maiatzaren 22ko hauteskundeetako emaitzak bazter batean utzi, adierazi dute kontseilari abertzaleek komunikatu batean.\nMaiatzaren 22ko emaitzetan oinarritu du eskaera ezker abertzaleak, izan ere, Bildu Euskadiko bigarren indarra bilakatu zen hauteskundeetan. Horrek hiru aurrezki-kutxetako ordezkaritza organoetan pisu handia emango dio koalizioari, Gipuzkoako Kutxan batez ere.\nProzesua eten egingo litzateke, gutxienez datorren urteko Batzarrera arte, izan ere, ordura arte egungo ordezkaritzan aldaketarik ez gertatzea aurrikusita dago, aurrezki-kutxetako iturriek jakitera eman dutenez.\nHiru aurrezki-kutxetako zuzendaritzek sindikatuei prozesuaren ondorioak azaldu behar dizkiete sindikatuei ostegun honetan.\nInformazio gehiago:Eitb: Aurrezki-kutxen bat-egitea gelditzea eskatu du ezker abertzaleak


Bederatzigarren "Pablo Sarasate" Biolin Lehiaketa hasi da, parte hartzaileen zozketarekin\nBederatzigarren "Pablo Sarasate" Biolin Lehiaketa hasi da, parte hartzaileen zozketarekin ostirala, 2007.eko irailak 14\nLehiaketen aurkezpen eta zozketarekin hasi da gaur Bederatzigarren "Pablo Sarate" Naziorteko Biolin Lehiaketa, eta irailaren 21ean bukatuko da Gayarre Antzokian finalarekin. Aurten, izen-emateen kopuruaren errekorra hautsi da: guztira, 38 nazionalitateko eta 16 eta 28 urte bitarteko 115 biolin-jole.\nLehiaketaren egutegia ondorengoa da: irailaren 15 eta 16an, larunbat eta igandean, lehen proba egingo da Gayarre Antzokian, Elisaveta Ilumina, Mara Mednik eta Pedro José Rodríguez Larrañaga piano-jole ofizialekin; irailaren 17 eta 18an, astelehen eta asteartean, bigarren kanporaketa-proba egingo da Gayarre Antzokian piano-jole berdinekin, eta, ostiralean, irailak 21, 19:00etan, Lehiaketaren finala izango da, non finalistak Vladimir I. Simkinek zuzendutako Nafarroako Orkestra Sinfonikoarekin batera joko baitute.\nAurten, nobedade gisa, Eduardo Hernandez Asiain biolin-joleari omenaldia egingo zaio irailaren 19an, asteazkena, 20:00etan, Gayarre Antzokian, eta I Pablo Sarasate Lehiaketan saritu zuen Gabriel Croitoruk errezitala emango du.\nBederatzigarren Lehiaketa honetako epaimahai burua Vladimir Spivakov biolin-jolea izango da, Moskuko Birtuosoen sortzailea dena. Gainera, lehiaketaren zuzendari artistikoa ere bada. Halaber, batzordekideak ondorengoak izango dira: Michael Firchenschlager irakasle austriarra, Ángel Jesús García biolin-jole espainiarra, Nam Yun Kim irakasle korearra, Leticia Moreno biolin-jole espainiarra, Roman Lasocki irakasle poloniarra, Cora Venus Lunny biolin-jole irlandarra, eta Vietnamgo Bon Ta irakaslea.\nBerme moduan, lehiaketan ikasleak dituzten epaimahaikideek ezin izango dute parte hartu horien bozketetan, eta azken probara helduko balira, finalista guztien bozketan ere ezin izango dute parte hartu.\nGuztira, 12 sari ezarri dira: 1.500 euroko ikasketa poltsa; 1.500 euroko ikasketa poltsa lehiaketa espainiar batentzat; 1.500 euroko sari berezia, lehiaketarik ekarritako piano-jole laguntzaile batentzat; Publikoaren Sari berezia, 1.500 eurokoa; 3.000 euroko sari berezia Pablo Sarasateren obren interpreterik onenari; Hirugarren saria, 5.000 eurokoa; Bigarren saria, 7.000 eurokoa, eta lehen saria 10.000 eurokoa.\nBiolin-joleei emandako laguntzan garrantzi berezia du laguntzaileek jendaurrean aritzeko ematen duten aukerak. Urte honetan, ondorengo erakundeek eskaintzen dituzte errezitaldiak edo kontzertuak: Zaragozako auditorioa, Conservatorio Superior de Música de Navarra Pablo Sarasate, Bartzelonako Fundació Societat i Cultura FUSIC, Vitoria-Gasteizko Caja Vital Kutxa Fundazioa, Bilboko Orkestra Sinfonikoa, Euskadiko Orkestra Sinfonikoa, Galiziako Orkestra Sinfonikoa, Madrilgo "Real Conservatorio Superior de Música", Burgosko "Sociedad Filarmónica", Pontevedrako "Sociedad Filarmónica", eta Vigoko "Sociedad Filarmónica".


Enpresa txikietako hauteskundeak baliogabetzeko eskatu du LAB sindikatuak - GARA\nEstatu frantsesean lehen aldiz egin berri dira enpresa oso txikietan ordezkari sindikalak hautatatzeko bozak. Hauteskunde horiek arautzeko eta antolatzeko moduarekin oso kritiko zen arren, Ipar Euskal Herriko enpresa gehienak tamaina txikikoak izanik, LABek kanpaina berezia garatu du, batez ere langileei informazioa helarazteko.\nAbenduaren 12an boza emateko epea amaituta, sindikatua are eta kritikoago agertu da hauteskundeok nola garatu diren ikusirik. Izan ere, sumatu dituzten «irregulartasun larrien» aitzinean, «baliogabetuak» izan daitezen exijitu du.\nLABek hainbat arrazoirengatik uste du emaitzek «zilegitasunik» ez dutela. Hasteko, Ipar Euskal Herriko eremua ez dela onartua eta errespetatua izan diote, hauteskunde eremua Akitaniako eskualdekoa baitzen.\nGainera, antolaketa oso «eskasa» izan dela irizten diote, besteak beste, bai langileei zein enpresariei informazioa oso berandu helarazi zaielako eta bozkatzeko prozedura zein dokumentazioa ere ez delako garaiz iritsi eta, kasu batzuetan ezta iritsi ere.\nDirecctek, enpresaren, lanaren eta enpleguaren eskualdeko zuzendaritzak, igorritako gutunean, «lan erreformari ematen zaion babesarekin lotu ditu hauteskundeok». LABek argi eta garbi adierazi du ez duela, inolaz, ere «bere oniritzia izango».\nAzkenik, prentsaren bitartez jakin dute Estatuak zenbait sindikatu diruz lagundu dituela beren kanpaina egin dezaten. Gardentasun eza horren aurrean, LABk galdetzen du «zenbateko diru laguntzak izan diren eta nori eman zaizkien».\n«Akats, utzikeria eta hainbat gorabehera kontuan hartuta, hauteskunde horiei eta bere emaitzei zilegitasuna ematea ez da onargarria», sindikatuaren esanetan. Horiek horrela, bozak baliogabetzeko behar den prozedura administratiboa aurrera eramateko engaiamendua hartu du.


Ander Altuna Euskadiko ziklo kros txapelketara doa | El Diario Vasco\nZumaiaAnder Altuna Euskadiko ziklo kros txapelketara doa\nAnder Altuna Euskadiko ziklo kros txapelketara doa\nViveros San Antongo txirrindulariak pistako txapelketan. / ZUMAIAKO TXIRRINDULARI ELKARTEA\nEL DIARIO VASCO ZUMAIA. Sábado, 29 diciembre 2018, 00:22\nViveros San Antongo Ander Altuna Euskadiko txapelketaren bila doa bihar Beasainera. «Kadete mailan lasterketa joan lasterketa etorri onenen artean ibili da eta helburu podiumean sartzea da, baina zergatik ez irabaztea nahiz eta faborito nagusia Diego Ruiz de Arkaute izan», dio Zumaiako Txirrindulari Elkarteko kiden den Arritxu Iribarrek. «Ondoren hortxe ibili behar du Ander Altunak Aimar Erostarberekin leihan». Bihar goizeko 10:00etatik aurrera argituko da guztia.\nViveros San Antongo beste bi txirrindulari ere izango dira Euskadiko ziklo kros txapelketan: Heiko Mateos bere lehenengo Euskadiko ziklo kros txapelketan, eta Kimetz Etxabe, «bezperan pistan lehiatu eta txapelketa on bat egiteko asmoarekin abiatuko dena».\nUrtea agurtzeko saioa\nPistan, gaur, 15:30etik aurrera, urtea agurtzeko saioa izango da. «Gogotsu izango dira bertan Viveros San Antongo ziklistak. Izan ere, gero eta hobeto dabiltza, eta beste alaitasun batekin ekingo diote jardunaldiari», adierazi du Iribarrek.\nAurrekoan, kadete mailan, Tempo proban, Aitor Agirre zortzigarrena izan zen eta Kimetz Etxabe 12.a. Puntuakea dotorea egin zuen Kimetz Etxabek laugarren sailkatuz. «Amaieran Aitor Agirrek lagundu behar izan zuen eta berak 17. bukatu zuen. Aritz Eizagirrek jardunaldia borobildu zuen, parte hartutako bi probak bukatu zituen eta ondo gainera: tempon 14. Izan zen eta puntuaketan 16. Arroarrak orain arteko jardunaldirik onena osatu zuen», goraipatu du.\nJubeniletan, berriz ere, Antton Tolosak eta Mikel Mancisidorrek 23 urtez azpikoekin korritu zuten eta, «sufritu arren, ederki defendatu ziren, pelotoian ziren juniorretatik onenetakoak izanik». Kanporaketan Antton Tolosa 13. sailkatu zen eta Mikel Mancisidor 19. Puntuaketan ere emaitza bera lortu zuten. «Bi zumaiarren alde esan behar da euren txandan bizikletarik eta materialik kaxkarrena ere eurek zutela, besteek pistako oinarrizko bizikletak baino zerbait gehiago erabiltzen dutelako. Viveros San Antonek Gipuzkoako federazioak utzitako tresnak besterik ez ditu», adierazi du.\nViveros San Antonek-Zumaiako Txirrindulari Elkarteak honela bukatuko du 2018. urtea, 2019ari ilusioz, baikortasunez eta indarrez ekiteko.\nAlebinak laugarren Real Sociedad txapelketan 54 lagunek hartu zuten parte Gabonetako xake txapelketan


Donostia Zinemaldia :: Clarisa Navasek zuzendutako 'Las mil y una / One in a Thousand' filmak zortzigarren Sebastiane Latino Saria jasoko du\nHemen zaude: Lehen orrialdea > 68. Edizioa 2020 > Zinemaldiko kontuak\t> Clarisa Navasek zuzendutako 'Las mil y una / One in a Thousand' filmak zortzigarren Sebastiane Latino Saria jasoko du\nClarisa Navasek zuzendutako 'Las mil y una / One in a Thousand' filmak zortzigarren Sebastiane Latino Saria jasoko du\nGehituk emandako golardoak sexu- eta genero-aniztasuna hobekien irudikatzen duen film latinoamerikarrari aintzatespena ematen dio\nOstirala, 2020(e)ko abuztuak 28\nClarisa Navas zinegile argentinarrak zuzendutako Las mil y una / One in a Thousand filmak zortzigarren Sebastiane Latino Saria jasoko du, GEHITU Euskal Herriko Lesbiana, Gay, Trans, Bisexual eta Intersexualen Elkarteko kideek osatutako epaimahaiaren eskutik. Sari-banaketa, kolektiboak sexu- eta genero-aniztasuna hobekien irudikatzen duen 2020ko film latinoamerikarra nabarmentzeko antolatua, Donostia Zinemaldiaren 68. edizioan egingo da.\nLas mil y una / One in a Thousand, Horizontes Latinos Sailean bildua, Argentina eta Alemaniaren arteko koprodukzioa da, eta proiektua zenean Zinemaldiko Europa-Latinoamerika Koprodukzio Foroan parte hartu zuen. Clarisa Navasek (Corrientes, Argentina. 1989) Hoy partido a las 3 (2017) filmarekin debutatu zuenak, azken Berlinaleko Panorama saila inauguratu eta Film Onenaren Saria eskuratu zuen Jeonjuko (Hego Korea) Zinema-jaialdian, lehen maitasun-harremanaren gorabeherei aurre egin behar dien neska gazte baten istorioari esker.\nSebastiane Latino Saria Las mil y una / One in a Thousand filmari ematea erabaki du epaimahaiak, "narrazioari eta teknikari dagokienez naturaltasun handiz islatzen dituelako baztertutako ingurune batean pertsona talde batek izandako bizipen disidenteak". "LGTBI akronimoak bildutako pertsona guztien barnean elkarrekin bizi diren zaurgarritasuna eta indarra erakusten ditu", adierazi du GEHITUko epaimahaiak, zeinaren ustez Clarisa Navasek agerian uzten baitu "film batean nerabeen afektuez eta sexualitateaz hitz egin daitekeela, errealismoz eta maitasun-istorio nagusiaren 'magia' galdu gabe".\nZinemaldiaren aurtengo edizioak (68.a, irailaren 18tik 26ra egingo dena) filmari eskainiko dion lehenengo emanaldian entregatuko da Sebastiane Latino Saria.


Itzultzear da, hiru urteren buruan | Kirola | Berria\nEli Anne Dvergsdal 2019ko irabazlea urteko hartako Zegama-Aizkorrin. FOKU Tamaina handiagoan ikusi\n2022ko maiatzak 18 14:46\nAizkorri inguruko parajeak zain dituzte 500 korrikalarik maiatzaren 29an (igandea). Bertan korrika lehiatzeko aukera izango dute berriz ere, hiru urteren buruan. Pandemiak lotu zizkien hankak aurreko bi urteetan, eta bueltan da berriz ere Zegama-Aizkorri mendi lasterketa entzutetsua. 21. aldia izango du aurtengoa.\nGaur egin dute aurkezpena, Donostian, eta xehetasun gehiago eman dituzte antolatzaileek. Izen handiko lasterkariak jarriko dira Zegamako irteeran 09:00etan, 42 kilometroko probari ekiteko; 5.472 metroko desnibel metatua izango du. Besteak beste, ondorengo hauek: Kilian Jornet (bederatzi aldiz garaile), Remi Bonnet, Jonathan Albon, Francesco Puppi, Aritz Egea, Oriol Cardona eta Manuel Merillas, gizonezkoetan, eta Oihana Kortazar (bitan irabazi du), Sara Alonso, Maude Mathys, Courtney Dauwalter, Forsberg eta Nienke Brinkman, emakumezkoetan. Aurreneko aldiz, Kenyako atletak ere ariko dira. Goierri aldean dira dagoeneko Reuben Narry, Diana Chepkemoi Sigei, Teresiah Kwamboka Omosa, Joyce Muthoni Njeru, Geoffrey Gikuni Ndungu, Ben Kimtai Chematot eta Robert Pkemboi Matayango. Izenak izen, pandemiaren eraginak ez dira aldendu, eta, Ainhoa Txurruka lasterketako zuzendari nagusiak aditzera eman duenez, korrikalari batzuk ez dira etorriko edo ezin izango dira atera, positibo eman dutelako.\nIbilbideari dagokionez, lehor dago. Horrela adierazi diete antolatzaileei Goierri ingurura gerturatu diren korrikalariek. Horrek marka onak egiteko aukera emango die lasterkariei. Txurrukak iragarri duenez, behintzat, hori espero dute. Gauzak bere-berea ateratzeko, 500 bat boluntario ariko dira lanean. Lasterketa ikustera joateko autobusak jarriko ditu antolakuntzak, Amezti mendi elkarteak. Lehenengo aukera zati bat autobusean egitea izango da. 7:30ean eta 8:00etan autobusa aterako da Zegamako plazatik, eta trenaren geralekura igoko da. Interesa dutenek Sancti Spirituaino zuzenean igotzeko aukera izango dute pistatik, gidariaren laguntzaz. Bideak 6,3 kilometroko luzera du, eta 450 metroko desnibel positiboa. Bigarren aukera, berriz, Zegamako plazatik abiatu eta oinez Sancti Spiritura igotzea izango da, Done Jakue bideari jarraituz. Gezi hori markatuta dago. 6,9 kilometroko igoera da, eta 661 metroko desnibel positiboa du.


LÓPEZ - Herri kontsulta\nLopez-ek, eta sozialistek oro har, RAE-ko hiztegia burukoaren azpian dutela lo-lo egiten dute gauero. Handik ateratzen dituzte urrengo goizeko albisteetan behin eta berriz agertzen diren hitzak: elkarbizitza, elkarrizketa, negoziaketa, akordioa, konsensoa… horiek dira sozialistek beraien burua definitzeko erabiltzen dituztenak.\nLehendakariari lepotik zintzilikatzen dizkiotenak, berriz, guztiz kontrakoak: zatiketa, setakeria eta jarkiera. Eta ezin ahastu Lopez-en oratoria mailaren neurria ematen duen kalaka sonatua: “raca-raca”.\nLópez hor dabil, Lehendakari izatera iritsiko dela amesten. Hiztegia itxi eta gauero argia itxaldu orduko Ajuari-eneako pasilotan etxeko zapatilak gainean dituela irudikatzen du López-ek bere burua.\nIbarretxe Lehendakariak hainbeste urtetan hainbeste saiakera egin ondoren, euskaldunoi geure etorkizuna moldatzeko aukera eskaintzen digun honetan, euskaldunok kale egingo bagenio, hori litzateke gure Herria azkenean menderatu dutenaren zeinu. Hortik aurrera ez genukeen euskalduntartasunik merezi.\nEz du lortuko.\nOraindik ere, izan, bagera. Oraindik ere ez gaituzte erabat tontotu. Oraindik ere badugu gaitasunik sozialistek duten diskurtsoa gezurretan eta iruzurretan sostengatzen dela nabaritzeko. Betiko moduan, bestalde.\nBeraz, López, etzazu sinetsi zure amets hori, sinetsiz gero haundiago izango da eta hartuko duzun zartada.\n- Ez dago zergatik.


mcdonaldsizazio / meagile\nmea 1 iz lurraren azala osatzen duen gai ez organikoa, bereziki ustiatzeko onuragarri dena. ik mineral.\nGorria ez baina grisa da arbela, eta mea beltz horrez beterik zeuden Itsasondoko bazterrak. Xabier Mendiguren Elizegi «Arbelaren gainean» - 43. orr.\nMeategiak zulatu, mendiak induskatu, eta ura ateratzeko, mea hausteko eta bereizteko makinak asmatu zituzten. Iñaki Iñurrieta «Legeen espirituaz II» - Montesquieu - 63. orr.\nMea lantzen zuen fabrikako beharginentzako. Berria - Kultura 2004-03-12\nBi metalok mea eta mineral beretik ekoizten zituzten. Pello Zabala «Naturaren mintzoa» - 491. orr.\nMetal arruntezko mea artean urre-zain bat bezala. Juan Garzia «Hamlet» - William Shakesperare - 158. orr.\nEta berak ere, haitzean burdinaren mea arrosakolorea hautematen zuenean, zera, lagun zahar batekin topo egiten zuela begitantzen zitzaion. Juan Garzia «Sistema periodikoa» - Primo Levi - 67. orr.\nGobernuak [...] hari edo honi egiten zion mea erauzteko kontzesioa, mearen gaineko lurraren jabeari eskuarki. Xabier Mendiguren Elizegi «Arbelaren gainean» - 43. orr.\nMeatzari izandako herri bat zen Arralde berri hau, mea aspaldi agortu bazen ere. Xabier Mendiguren Elizegi «Arbelaren gainean» - 147. orr.\nTtipiren txostenaren lehen zatian ustiatu gabeko zainei mea guztia agor-agorrik uzteraino erauzteari lotu nintzaion. Aingeru Epaltza «Rock'n'roll» - 182. orr.\nOrtega mea bat da, herri arimaren gaian berak etengabe egiten dituen behaketetan, guk haren gainean mila modutako behaketak egiteko. Joxe Azurmendi «Espainiaren arimaz» - 181. orr.\nMea-hobia arras ezlekuan zen, aldaparo malkor batean. Juan Garzia «Sistema periodikoa» - Primo Levi - 121. orr.\nLurraren barrunbeetan bizi dena eta mea-altxorren zaintzaz arduratzen dena. Xabier Olarra «Deabruaren hiztegia» - Ambroise Bierce - 129. orr.\nAzkenean, morfina bihurtzen duk miseriak ahazteko eta mea-ustiaketari ez uzteko bide bakarra. Josu Landa «Odolbildua» - 108. orr.\nMea-zamatokia ageri da oraindik, handik zekarten minerala... Urtzi Urrutikoeetxea «Auzoak» - 27. orr.\n"Mea-zaborra" ugaria zen; hala ere, agian zer edo zer atera zitekeen handik. Juan Garzia «Sistema periodikoa» - Primo Levi - 240. orr.\nGaur egun, mearen berrogeita hamar kintal urre-meak lau, bost eta sei ontza urre ematen ditu; eta bi besterik ematen ez dituenean, meatzariak gastutarako baizik ez du ateratzen. Iñaki Iñurrieta «Legeen espirituaz II» - Montesquieu - 63. orr.\nItsasontziaren sotoa berriro betetzen zieten bitartean, postako gauzez gainera, gariz eta kobre meaz bete ere, astebeteko atsedenaldia hartu zuten. Felipe Juaristi «Itzarri nahi ez zuen printzesa» - 58. orr.\nHan dira merkatal-ontzi erraldoiak, ardoa eta garia, burdina-mea, eta garai honetan, garai anker odoltsu honetan, armak garraio ibiltzen direnak. Felipe Juaristi «Airezko emakumeak» - 173. orr.\nAzkenean, auskalo nola, mea ingeniari baten Renault zaharra eskuratu zuten. Iban Zaldua «Traizioak» - 125. orr.\n6 mea-zulo ik meazulo.\n7 mea-zain ik meazain.


Amurrioko Udalak eta Vicente Ferrer Fundazioak berritu egin dute duela zenbait urtetik gauzatzen ari diren lankidetza-hitzarmena. Finantzatutako proiektuak Indiako Anantapur barrutiko Ragulapadu landa-komunitateko 47 familiari etxebizitza duina eskuratzeko aukera ematea du helburu, eta 10.000 euroko laguntza izango du.\nProiektu horren bidez, giza ingurune inklusibo, duin eta segurua sortu nahi da Ragulapadu herrixkan, Indiako kasta behartsuenetako familientzat. Horretarako, 47 etxebizitza eraikiko dira, eta 47 emakumek etxebizitza eskuratzeko eta saneamendurako eskubidea izango dute, horietako 3 desgaitasunen bat dutenak. Emakume horiek eta euren senideak izango dira etxe horien etorkizuneko jabeak.\nAldi berean, tokiko parte-hartzea sustatuko da proiektuaren fase guztietan, oinarrizko egitura komunitarioak indartzeko eta genero-ikuspegitik saneamendurako eskubideei eta norberaren beharrak aire zabalean egiteak dituen ondorioei buruzko kontzientziazio-mailak hobetzeko.\nJarduketa horren bidez, familiek eta, batez ere, emakumeek eta desgaitasuna duten pertsonek jasaten duten pobrezia-zirkulua hautsi nahi da, haien ahalduntze sozioekonomikoa sustatuz, higieneari eta saneamenduari buruzko gaietan sentsibilizazioa areagotuz, bai eta haien parte-hartze aktiboa, jarraipena eta, batzuetan, eraikuntzako jarduera guztietan partaideek izan behar duten lidergoa bultzatuz ere, familiak euren komunitatearen garapenaren bultzatzaile eta protagonista izan daitezen.\nAmurrioko Kultur Etxean BetiOn telelaguntza-zerbitzuari buruzko informazio-hitzaldiak emango dira urriaren 29an eta azaroaren 4an\nEuskadiko BetiOn telelaguntza-zerbitzuaren inguruko bi informazio-hitzaldi independente emango dira Amurrioko Kultur Etxean, urriaren 29an, 18:00etan, eta azaroaren 4an, 10:30ean. Zerbitzuaren oinarria pertsonan zentratutako eredua da, zeinaren bidez erabiltzaile bakoitzaren egoera baloratzen den, haren beharrak aztertzen diren eta prestazioak egokitzen diren haren ezaugarrietara. Gaur egun, 62.000 pertsona baino gehiagok erabiltzen dute zerbitzua Euskadin, eta 212k Amurrion.\nZerbitzua abian dago eguneko 24 orduetan eta urteko 365 egunetan. Erabiltzaileak terminala eta sakagailu pertsonala ditu etxean, eta azken hori etxe barruan gertatzen den edozein larrialdiren aurrean sakatu dezake. Zerbitzuak osasun-kontsultekin lotutako deiak osasun-zerbitzu publikora bideratzen ditu, eta hitzorduak kudeatzen dira osasun-zentroko lehen arretako medikuekin eta erizainekin. Erorikoen arreta ere jorratzen da. Gainera, telelaguntza-plan pertsonalizatuaren arabera, jarraipen-deiak eta hainbat gairi buruzko informazio-kanpainak egiten dira (erorikoen prebentzioa, lapurreten aurreko neurriak, gripearen txertaketa-kanpaina, muturreko tenperaturak, etab.). Erabiltzailearen eta bere familiarren segurtasuna eta lasaitasuna bermatzeko, zerbitzuko langileek etxeko arriskuak eta erabiltzailearen egoera baloratuko ditu, eta teknologia gehigarria instalatzeko proposamena egin ahalko du (sua, kea eta gasaren detektagailuak, erorikoak, komunikatzeko zailtasunak dituzten pertsonentzako telelaguntza, etab.). Barne hartzen dira erabiltzaileak behar dituen gailu gehigarriak.\nHitzaldietan parte hartzeko izena ematea\nTriptico.pdf Telelaguntza-zerbitzuaren inguruko informazioa 1739 kB 21-10-21 09:44\nIrekita dago haurren jaiotza edo adopziorako 2020ko laguntzak eta zaurgarritasun-egoeran dauden herrialdeetako adingabeak udan hartzeko programen 2021eko dirulaguntzak eskatzeko epea\nAzaroaren 5era arte eskatu ahalko dira Amurrioko Udalak 2020an seme-alabak jaio edo adoptatzeagatik ematen dituen laguntzak. Herritarren arreta-zerbitzuan edo webgunearen (www.amurrio.eus) egoitza elektronikoan aurkeztuko dira. Azken 10 urteetan 5 urtez Amurrion erroldatuta egon diren (horietako bat gutxienez etenik gabe eta zehazki jaiotza- edo adopzio-dataren aurretik) gurasoek eskatu ahalko dituzte. Familia-unitateak ezingo du gainditu 20.000 euroko muga PFEZren zerga-oinarrian. Ezinbestekoa da eskatzailearen familia-unitate osoa Amurrion erroldatuta egotea jaiotzaren edo adopzioaren unean.\nZaurgarritasun-egoeran dauden herrialdeetako adingabeak udan hartzeko programen 2021eko dirulaguntzak\nAzaroaren 5era arte irekita egongo da deialdian eskaerak aurkezteko epea. Xedea da muturreko zaurgarritasun-egoeran dauden herrialdetatik datozen adingabeak udan hartzeko programaren 2021eko dirulaguntzak ematea. Herritarren arreta-zerbitzuan edo webgunearen (www.amurrio.eus) egoitza elektronikoan aurkeztuko dira.\nBi harrera-modalitate egongo dira: bat oporraldietan zehar irabazi-asmorik gabeko erakundeen harrera-programen bidez, eta bestea adingabeen harrera-epe zabalagoetarako, baldin eta aurreko programetan parte hartu ondoren Amurrioko familiek harrera sustatzen badute. Programaren helburua da adingabeen ongizatearen eta herritarren artean elkartasun-kultura sortzearen alde egitea, elkarteek, erakundeek eta irabazi-asmorik gabeko beste entitate batzuek lagunduta, eta familiek sustatutako eta arrazoi humanitarioengatik egindako harreran kasuan, Administrazio eskudunak lagunduta.\nc) Osasun-egoeragatik edo beste arrazoi batzuengatik, ohiko bizilekutik kanpora joateko aukerarik ez izatea.\nd) Onuradunak desgaitasun-baldintza hauek bete beharko ditu:\n* "etxetik kanpo arrisku-egoerak saihestea".\n* "etxetik kanpoko joan-etorriak planifikatzea".\ne) Mendetasuneko III. gradua aitortuta izanez gero, egoitza batean plaza iraunkorra ez izatea.


Marmitakoa eta 'coronita' | LAB - EITB\nMarmitakoa eta 'coronita'\nAl, 2006/11/13 - 00:00 — Nagusia\nKarmelo Landa - EHUko irakaslea\nMestizoa da etorkizuna. Marmitakoak berak, adibide baterako, hobekuntza nabarmenak izan ditzake sukalde euskal-germanikoan; Berlineko Nollendorfplatz ezaguneko jatetxe misto berrian, esaterako, atunaz gain, txipiroia, kipula karameloztatua eta eztia daramatza. Guten Appetit! Hori bai, atunak ugaria eta oso egina behar du, alemanei gorrotagarri egiten baitzaie beste hainbat lekutan modakoa den hegaluze «saignant» , ia gordin hori , eta platerean kartoffel ugari aurkitzea ere ez dute batere gustuko. Aipatutako jatetxe berlindar horren inaugurazioan menu berezia antolatu zuten auzolanean sukaldari euskaldunak eta alemanak: gazta eta menbrilozko pintxoa hasteko; lehen platera, esandako marmitakoaz, eta bigarrenerako, oilaskoa urdaiazpikoaz nahasia, mihilu eta laranjazko saltsan; postrerako, berriz, txokolate karameloztatua. Afari ezti gozoa. Kultura-Diplomaziaren mailaraino igo zuen berau gure artean agian ezagunena den aleman euskaldunak, Ludger Mees historialariak. Wilhelm von Humboldt jakintsuak euskararekin XIX. mendean izandako arreta eta begirune berezia eskertzeko modu jatorra ei da orain euskaldunok Berlinera joan eta marmitako gozoak prestatzea. Halabiz. Baina halaber eta jokabide diplomatiko bertsuari jarraiki, ez litzateke batere gaizki izango Humboldten jarraitzaileek orain eta hemen euskararen garapenari arreta handiagoa jartzea, batez ere Ludger Mees jaunaren kasuan legez, Euskal Herriko Unibertsitateko euskara erretoreorde kargua bere esku dutenean. Diplomazia gastronomikoan nabari duen gogo bizi hori, bere karguari lotutako eginbeharretara ere luzatzea, alegia, euskara unibertsitatean garatzeko planak edota euskarazko komunikazio-institutuaren proiektu zehatzak, bere bulegoko tiraderetan lozorro luzean dirautenak, sukaldetik azkar pasa eta mahaira garaiz aurkezteko ahalegina eginez.\nPiper minak.Tex-Mex. Coronita garagardo horixka motela bizkortzeko formula mexikarra: limoi garratza, tekila sendoa eta «red hot chili peppers» ,piper gorri min-minak. Garagardo zurrutada lehenago, piper-zukuarena gero, eta tekila-kolpeaz amaitu. Elkarte mestizo bereziak sortzen dira. Iberoamerikar Kalitate-Sarien banaketan besarkatu dute elkar Coronita eta EITB. Andoni Ortuzar EITBko zuzendariari Jose Luis Rodriguez Zapaterok eman dio eskura saria. Uruguaiko Montevideon izan da, aste honetan. Txaloak, diskurtsoak, eskerrak. Enpresa-kudeaketan agertutako kalitateari saria.\n«Sari handi bat da enpresa, herri eta hizkuntza txiki batentzat», Andoni Ortuzarrek. Baina enpresa saritu bihurtu duten EITB horretan, euskara bera da benetan txikia eta txikitua geratu dena. Euskara ez ezik, gainontzeko guztia handia da EITBn, eta handiagotzeko bidean doa.\nAurrekontuak, esate baterako, handiak dira oso. Miren Azkaratek zuzentzen duen Kultura Sailaren diru guztiaren ia erdia hartzen baitu Ortuzarren EITBk: datorren urterako aurrekontuetan, adibidez, Kultura Sailak osora izango dituen 237 milioietatik, 119 bete-betean EITBra joango dira. Eta hala eta guztiz ere, ez da nahikoa izango Ortuzarrek dituen gastu-asmoetarako, 170 milioi euro xahutzea aurreikusi baitu EITBko zuzendaritzak. Hortik sortzen den zuloa publizitatetik datorren diruaz bete nahiko dute. Erdal irrati eta telebista kanaletan barra-barra gehitzen den publizitatetik, alegia.\nElebiduna ez da mestizoa. Menpekoa da. Lurralde germaniarretan edo «iberoamerikarretan» itxurak egin arren, etxe barruko errealitateak ezin dira erraz ezkutatu. EHU edota EITB, bi-biak, euskararen menekotasun mingarriaren ereduak dira gaur egun. Ez trebezia diplomatiko zein gastronomikoak, ez eta enpresa-kudeaketa bikainak ez gaituzte, kasu batean zein bestean, euskaldunon soslaia topiko ezagunetik harantzago eraman: sukaldari trebeak eta enpresari ausartak ba omen gara, bai.


abuztua 2015 - Slump doktorearen zaintiratua\nBidegorrien arriskuez ohartarazi nahi du “kamikaze” honek\nPosted in Mugikortasuna\nCasey Neistat bizikletaz zihoan New Yorkeko kaleetatik, poliziak gelditu eta 50 dolarreko isuna jarri zionean, bizikletentzako bidetik kanpo joateagatik. Saiatu zen azaltzen zenbaitetan arriskutsuagoa dela errepidetik baino bidegorrietatik joatea, baina ez zuen polizia konbentzitu. Ez zela gezurretan ari demostratzeko bideo hau grabatu zuen. Tipoa astapotro samarra da, baina modu oso grafikoan erakutsi ditu bizikletentzako bideek gordetzen dituzten...\nAlanbre gaineko munduko errekorra\nSpeancer Seabrooke funanbulista kanadarrak alanbre gaineko (skackline modalitateko) munduko errekorra gainditu du. 64 metro egin ditu oinez soka gainean, lurretik 290 metrora eta segurtasun neurririk gabe, Squamish bailaran (Kanada). Ikusgarria da bideoa.\nDopina: agerikoak eta (apropos) ezkutuan geratzen dena\nPosted in Dopina\nDopinaren inguruko galdera-erantzun mamitsuak jaso ditu Guillermo Ortiz idazle eta kazetariak Jot Down webgunean, France 2 telebista kateak egindako erreportajea abiapuntu, ziklismoa ardatz hartuta. Laburtuta ekarri ditugu hona: Irabazi al daitezke Frantziako edota Espainiako itzuliak erabat garbi lehiatuz? Bai, baldin eta gainerako txirrindularietatik inor ere dopatzen ez bada. Harrapatzen ez badituzte, dopatzen ez direlako izango da… Dopin kasuak detektatzeko bitartekoak heltzen diren...


AMAIUR B. BLASCO: “Bestela azaldu ezin dudana idazten dut” – Lekore literatur aldizkaria\nHome » LEKORE 2 » AMAIUR B. BLASCO: “Bestela azaldu ezin dudana idazten dut”\nby Jane Iturbe|Published 2017-03-26\nIrudia: Malen Amenabar Larrañaga\nAmaiur B. Blascok Egunsentia (Maiatz, 2016) bere lehen poesia liburua argitaratu zuen udaberrian. Sarakoa jaiotzez, egun Bilbon bizi da, ingeles filologiako ikasle. Sentimenduetatik abiatutako poemak batu ditu liburuan, goizetik iluntzera bitarteko bilakaeran. Maria Altuna artistak egin ditu liburuko irudiak.\nAzken urteotan argitaratu den poesia libururik gazteena da Egunsentia. Zerk bultzatu zaitu argitaratzera?\nEz nuen argitaratzeko ideiarik, badira poemak aspalditik kaiera batean gordeta nituenak, ene buruarentzat idatziak nituen, baina galdetzen nuen agian interesatzen ahal zitzaizkiola beste norbaiti. Batzuk hartu eta Luzien Etxezaharretari bidali nizkion iritzi eske. Ezustean harrapatu ninduen liburua argitaratzeko proposamenak.\nUlertu behar da baita, Iparraldea dela, eta ez dela euskaldun anitz, gazte euskaldun anitz ere ez, idazten dutenak gutxiago eta bidaltzen dutenak oraindik gutxiago. Iparraldean bada euskal literatura zaharren kontua denaren ideia, eta pentsatzen dut irudi horri buelta ematea ere nahi zutela.\nEzizenez sinatu duzu. Adinak izan dezake eraginik?\nIzan daiteke horregatik, edo baita nire nortasunagatik ere. Poemak idatzi izan banitu publikatzeko pentsatuak, beste zerbait idatziko nukeen, hainbeste suposatzen zuten enetzat, bortitza baitzela. Baina behin publikatuta, eta denbora pasatuta, kolpez ez ditut hainbeste sentitzen, gainetik gehiago kendu izan banitu bezala da. Testu batzuk berriro irakurtzean distantzia gehiagorekin sentitzen ditut. Azkenean hau idatzi zutena eta ni desberdinak gara. Horregatik, ez dator liburuan ez argazki ez biografia laburrik.\nZe eragin du Maiatz lako editorial txiki batean argitaratzeak?\nMaiatz ez da Elkar bat, beraiek ibiltzen dira eskuz esku saltzen; Sarako Idazleen Biltzarrean adibidez. Durangora ere joaten dira baina esango nuke galerak izaten dituztela, uste dut egoteko joaten direla gehiago diruagatik baino. Nahiz eta irakurlego bat baduten, txikia da. Nik neuk ere liburu-dendetatik ibili behar izan dut nire liburua saltzen, Bilboko Louise Michelen, esaterako.\nLiburura etorrita, Poesia egiten lagundu nauten guziei eskaintzen diezu.\nDenak aipatzen ez hastearren, badira batzuk zuzenki lagundu nautenak, beste batzuek ez dakite lagundu nautenik, eta beste batzuk hilda daude duela mendeak. Emily Dickinson da horietariko bat, sobera maite dut emazte hori, nola idazten duen, oso modu motzean. Poesian baino lehenago bertsotan hasteak eman zidan gauza motz eta borobilen gustu hori. Badira euskal poetak ere, Artze maite dut pila bat, bere idazkera ludikoa. Liburuan bada Artzerengatik idatzitako poema bat.\nSentipenei buruzko olerkiak biltzen ditu liburuak, goizetik arratsaldera nola bilakatzen diren azaleratzen du. Zeren arabera sailkatu dituzu poemak?\nLau zatitan banatu ditut [Egunsentia, Eguerdia, Ilunabarra, Gauerdia] testuak, horrela idatzitakoak ez diren arren. Egituratzeko beharra zegoenez, pentsatu nuen idatzitako testu guztiak sentimendu batetik datozela. Beraz, antolatzerako orduan lehenengo alaiak edo energia sortarazten dutenak jarri ditut, eta ilunagoak ondoren. Gomendioa linealki ez irakurtzea da, bestela… (zainak mozteko keinua egin du irribarrez).\nKritikarik ere ez da falta poemetan.\nBadago kritika sozial bat, baina esperientziatik abiatua. Nik sentitzen dudanean, nire buruari kritika egiten diodanean. Saran mugan bizi naiz eta ene aitak Nafarroan lan eginda, muga pasatu behar zuen lau aldiz egunean. Garai batean aldi oro zeuden kontrolak. Familia Hegoaldekoa dut eta joaten ginenean baziren txakurrak alde guztietan. Poemetako bat egun berean hiru kontrol izan genituenekoa da, foralena, guardia zibilena eta nazionalena. Biziki haserre nintzen, baina erdi umoretsua atera zitzaidan azkenean. Saiatzen naiz sobera esplizitua ez izaten, baina batzuetan ezin duzu saihestu, hori bizi duzu. Poema beti partitzen da iturburu beretik, bota behar dudan sentimendu batetik, baina hori kritikara edo autokritikara bideratu daiteke.\nIdazten jartzean, hausnartzen duzu nondik idazten duzun?\nBatzuetan bai, eragina du nor naizen, idazten dudanarekin oso lotua da, baina ene dudak ditut ze puntura arte den interesgarria hori beste pertsona batentzat. Nahiko nuke idatzi zerbait ez horren pertsonala. Poema hauekin dudan sentsazioa da zinez definituak direla nire izanean.\nIparraldean euskal literatura militantzia da, euskalduna izatea bera militantzia da. Ez dut militantzia bezala idazten, barrutik irteten zaidana idazten dut. Bestela azaldu ezin dudana idazten dut, badirelako gai edo egoera batzuk espresatzeko lekurik edo unerik ez dutenak, orduan poemak idazten ditut.\nLandako lekoretik, LEKORE Landakora, gora! (Gora?) Gogora: Hirugarrena behar zuen eta to bigarrena. Udazkeneko hotzaren babesetik oraingoan, ezin konta ahala lektoreren laguntzari […]


Famous pintxos of Donostia-San Sebastian, Josema Azpeitia: Donostiako taberna eta pintxorik ospetsuenak ezagutzeko ibilbide historiko bat proposatzen digu Donostiako gaurko eta betiko pintxoak liburuak: pintxorik klasikoenetatik –Gilda mitikotik– abiatu, eta berritzaileenetarainoko txango bat. Liburu honetan bildutako errezetak pintxogintzan itzal luzca duten 25 tabernari esker eskuratu ditugu; hain zuzen ere, Donostia museoaren pintxo bizia izatea zor diegun 25 taberna aditu eta saiaturi esker. Bestalde, liburu hau gida modura ere erabil daiteke, Donostiako miniaturazko gastronomiari buruzko ibilbide tematikoak egiteko aukera ematen baitu. Sukaldean jardunez nahiz tabernaz taberna ibiliz, pintxoak ezagutu eta dastatu nahi dituen ororen gidari eta bidelagun izateko xedez sortu da Donostiako gaurko eta betiko pintxoak liburua.


Etorkizuneko Orio - Aia orio - Karkara.eus\nOnintza Aiestaran 2015-03-02 12:25\nGurera heldu da, eta ziur zuenera ere iritsi dela. Orioko Udalak herriko postontzietan banatu duen Orio 2030. Orioko Hiri Antolamenduko Plan Orokorra lantzeko parte-hartze prozesua izeneko esku-orriaz ari naiz. Hasieran, kasu askorik egin ez niola aitortu behar dizuet, baina egun batzuetara, kuriositateak jota, eskuartean hartu nuen.\nLiburuxka ireki eta lehenengo orrian honela irakur daiteke: Nolako Orio nahi duzu 2030. urtean? Ziur nago erantzun posible asko daudela, baina nik ez daukat nirea batere argi. Hori bai, badakit zer ez dudan nahi.\nAlde batetik, porlan gutxiago eta berdegune gehiago nahi nituzke. Hilabete honetan, airetik Orioko hondartzari eta herriari ateratako argazki bat ikusi nuen. Karkara.eus-en eta, konturatu gabe, porlanezko egituretan jarri nuen nire arreta osoa. Bat-batean, tristura zabaldu zen nire barnean. Non daude Orioko berdeguneak? Bertan ditugu Itxaspe, Kukuarri eta Mendibeltz, baina, nire ustez, zelai eta berdegune gutxiegi daude herrigunean. Zein pozik ibiltzen ginen iraganeko autopista azpiko parke eta zelaietan!\nBestetik, nire iritziz, Oria ibaiaren inguruko bazterrak gehiago zaindu behar dira, eta horren baitan, ezinbestekoa da degradatutako eremuak berreskuratzea; Mutiozabal kasu. Oriotarrok ondorengo hilabeteetan erabakiko dugu herriak 2030ean izango duen hiri antolamendua. Gutako bakoitzak bere iritzia dauka eta proposamen guztiak ongietorriak dira. Beraz, animatu eta parte hartu prozesuan.\nParte-hartze prozesuko bigarren bilera\nKarkara 2015 ots 24 Orio\nBigarren bilera izango da gaur, hilaren 24an, arratsaldeko 20:00etan, kultur etxean\nPlan Orokorra onartzeko prozeduran, herritarrak protagonista\nKarkara 2015 ots 11 Orio\nOrio 2030 prozesuaren lehen fasean bost bilera ireki egingo dira kultur etxean, oriotarrek plan orokorraren nondik norakoak ezagutu eta ekarpenak e...


XABIERKO GAZTELUA, NAFARROA – BIXITALEKUAK\nBISITA GIDATUAK EGITEN DIRA (behean dago harremanetarako telefono zenbakia)\nXabierko gaztelua Xabier hiribilduaren muino batean dagoen gaztelua da, Iruñetik 52 kilometrotara eta Zangozatik 8 kilometrotara kokatuta. Gaztelua hiru zatitan banatuta dago (antzinatasunaren arabera).\nGaztelua X. mendekoa omen da eta gazteluaren ondoan XI. mendean basilika bat eraiki zuten, gaur egun bisitatu daitekeena. Dorre nagusia, “San Migel dorrea” izena duena, alde zaharrena da, hau da, X. mendekoa. Gazteluan bertan jaiotako Frantzisko Xabierkoari sagaratutako museoa ere badago gazteluaren barruan.\nEz zara gaztelu hau ikusi gabe geratuko ezta?


Iurgi Arginzoniz Betor jardunaldian, laburpena — CodeSyntax - Interneten adituak\nIurgi Arginzoniz Betor jardunaldian, laburpena\nFON enpresa aspaldi egin zen ezaguna. 2005ean Martin Varsavsky-k sortua, WiFi-a partekatzeko mundu-mailako sarea osatzea zuen helburu. Bertako Produktu eta Ingeniaritza burua da Iurgi Arginzoniz, eta bere azken arduretako bat Gramofon musika-jogailu adimentsua garatzea izan da, crowdfunding bidez 315.000 dolar lortu dituena.\nSorrera urtean bertan hasi zen Iurgi FONen lanean (bota begiratu bat bere Linkedineko profilari), eta, aipatu dugun moduan Produktu burua da gaur egun. FONen egoeraz hitz egiteaz gain Gramofon proiektuari buruz ere hitz egin zigun pasa den ostegunean. Hemen duzue hitzaldiaren bideoa. Ikusi, merezi du eta:\nJarraian, Iurgi Arginzonizek erabili zuen aurkezpena:\nBetor - Iurgi Arginzoniz\nAmaieran, CodeSyntax-eko lagunen artean, gauzatxo batzuk komentatzeko modukoak iruditu zitzaizkigun:\nNegozioetarako FON-eko nagusiaren (Martin Varsavsky) gaitasuna eta abilezia.\nIurgi Arginzoniz Berrian ere elkarrizketatu dute. Hemen, atzoko hitzaldiko une bat.\nArgazkiak.org | Iurgi Arginzoniz © cc-by-sa: sustatu\nSustatun argitaratu dugu baita ere laburpentxo bat.


Urruntze politikaren amaiera eskatu du Arabako gehiengo politiko eta sindikalak | Euskal Herria | Naiz\nUrruntze politikaren amaiera eskatu du Arabako gehiengo politiko eta sindikalak\nPPk ez beste alderdi guztiek espetxe politika berri baten eta urruntzearen amaieraren eskaerarekin bat egin dute Arabako Batzar Nagusietan. Adostasun zabal horrek arlo sindikalean ere izan du isla, ELA, LAB, CCOO, UGT, Steilas, ESK, EHNE, Hiru eta Etxaldek ere babesa adierazi dutelako.\nNAIZ|GASTEIZ|2018/04/18 13:01|0 iruzkin Eguneratua:\nForo Sozialaren ordezkaritza bat presente egon da Arabako Batzar Nagusietan. (@ForoSoziala)\nForo Sozialak sustatutako mozio baten harira, espetxe politika izan dute eztabaidagai Arabako Batzar Nagusietan. PPk salbu, bertan ordezkaritza daukaten alderdi guztiek bat egin dute «errotze sozial eta familiarretik urrun betetzea saihestuko duen eta senideekin harremanak erraztuko dituen» espetxe politika berri baten eskaerarekin.\nEH Bilduren izenean, Lorena Lopez de Lacallek «mendeku politikarekin» amaitzearen beharra nabarmendu du, besteak beste, euskal presoen kolektiboari aplikatzen zaion «salbuespeneko politika nazioarteko legediarekin bat ez datorrelako».\nBatzarkide abertzaleak gogoratu du egun 285 preso daudela, horietako 278 Euskal Herritik kanpo dauden espetxeetan eta 23k gaixotasun larriak dituztela.\nBakea eraikitzeko pausuak eman beharra dagoela defendatu du, eta gaineratu urrats horiek «ezin direlak mendekuan oinarritu».\nSindikatuen babes zabala\nMaila politikoan izan den adostasun zabal hori ere sindikatuen eremuan islatu da. Foro Sozialak berak jakinarazi duenez, espetxe politika berri baten aldeko aldarriarekin bat egin dute ELA, LAB, CCOO, UGT, Steilas, ESK, EHNE, Hiru eta Etxalde sindikatuek.\nHelburu hori lortzeko, alderdi, erakunde eta bestelako eragileekin elkarrizketaren bidea urratzen jarraitzeko konpromisoa ere adierazi dute.\nPresoak etxera ekartzeko garaia dela aldarrikatu du Kalera Kalerak\nLa AN deniega el acceso a segundo grado y persiste en el bloqueo


Hiztegia 10: Jo eta su - Bizkaieraren ataria\nPosted on 2015/05/21 2019/05/09\nSu berbearen gainean jardungo dogu gaur. Berba labur-laburra bada be, hara laburtasun horren luzerea norainokoa dan…\nSuetea berbeak berak suari erreferentzia egiten deutso; baita gaur egunean erabiliagoa dan sukalde berbeak be. Etxe-barruan dagoan lebarik handieneko lekua suetea edo sukaldea dogu. Lehen-lehen, bertan, sua izetu egiten zan, hiru edo lau zozpal batuta; horreri beheko sua esaten jakon, edo supazterra. Haren bueltan jesarrita, eta laratzua testigu zala, etxeko guztien kontuak garandu egiten ziran, txarrak zein onak… Txarrak garbitu eta onak jagon egiten ei ebazan suak.\nLehentxoago laratzua aitatu dogu; baina berorretatik lapikoa eskegitea ahaztu jaku… Ederragoa irudia, supazter horrek lapiko bete indaba pol-pol-pol baleuka! Lapikoa surtan ipini orduko, jakin behar dogu, baina, badirala batetik su alperra edo su geldoa, eta bestetik, su goria edo su gorria, haren kontrakoak diranak. Indabak, su gorri edo goria barik, alperra gurago…\nErrefrauen arloa be ugaria da su berbearen agerpenaren aldetik, asko eta asko diralako suaren aitamena egiten dabenak. Danen artetik bat apartau dogu, zaharra dana, 1596ko Refranes y Sentencias esakera-bilduman agiri danau: su bako etxea, gorputz odolbagea dino.\nAgiri-agirikoa da horretan, intera baten, bizimodu tradizionalean, suak eukan garrantzia; gaur egunean gurean teknologiak daukan bestekoa, segurutik…\nAbenduaren 28an Inozente eguna ospatzen da. Berez, Jesus jaio zala entzutean, Herodesek ume jaiobarri guztiak hiltzeko e...\nBadatoz aurtengo Mungiako berba probak\nBarriro be berba probak egingo dabez Mungian, maiatzaren 18an. Honezkero argitaratuta dagoz esakuneak, parte hartuko da...


Nazioarteko albisteak 2019 | EiTB Berriak Mundua\nHasiera batean ezezkoa eman arren, Aliantzaren idazkari nagusia ziur dago Ankarako oposizioa elkarrizketaren bidez konpondu eta "aste gutxi barru" negoziazioak amaitu ahal izango direla.\nErrusia eta Finlandia arteko mugan, segurtasuna eta ekonomia dira herritarren kezkak\nInguru horretan, Errusiarekiko dependentzia handia dago merkataritzan, eta, orain, hori eten egin da. Segurtasuna ere kezka-iturri handia da bertan, Putinen gobernuak iragarri duelako armada indartuko duela mugaz bestalde, besteak beste, 12 unitate militar berri sortuko ditu.\nBrexitaren akordioaren auzian fede txarrez aritu izana egotzi dio McDonaldek Boris Johnsoni\n10 urteko epean Irlandaren batasunari buruzko galdeketa egiteko beharraz mintzatu da Mary Lou McDonald Sinn Feineko presidentea, Ane Roteta EITBko kazetariari eskainitako elkarrizketan.\nETBk Mary Lou McDonald Sinn Feineko presidenteari egindako elkarrizketaren aurrerapena\nIpar Irlandako hauteskundeak igaro berritan, Ane Roteta ETBko Erresuma Batuko korrespontsalak Mary Lou McDonald Sinn Feineko presidentea elkarrizketatu du. Luze aritu dira herrialde hartako agertoki politiko berriaz. "Brexitak Irlandaren batasuna berriro mahai gainean jarri du", dio McDonaldek.\nFinlandia eta Errusia arteko muga, praktikan, itxita dagoela esan liteke, nahiz eta ofizialki irekita egon. Baina ez dago inolako mugimendurik. Horrek kezkak pizten ditu Finlandiako mugan lan egiten dutenen artean. Izan ere, orain denda gehienak itxita daude.\nDonetsk inguruan egun lasaiagoa izan den arren, ukrainarrak ez dira fio\nEgun lasaiagoa izan da gaurkoa Donetsk inguruan. Hiriaren inguruan auto-ilara luzeak ari dira pilatzen Bakhmutetik irtetzeko. Hala ere, ukrainiarrek diote ez direla errusiar armadataz fidatzen.\nIsraelek Abu Akleh kazetariaren auzia itxiko du gertakaria ikertu gabe\nTalibanek aurpegia estaltzeko agindu diete telebistako emakumezko aurkezleei\n"Beloaren agindua berdina da guztientzat, baina hedabideetako langileek ez dute ezarri, eta, beraz, agindua betetzeko eskatzen diegu", adierazi du Mohammad Sadiq Akif Bertuteen Hedapenerako eta Bizioen Prebentziorako Ministerioko bozeramaileak.\nOklahomak abortua debekatu du ernalketa gertatzen den unetik aurrera\nGauzak horrela, ia guztiz debekatu du abortua. Amaren bizia arriskuan egotea, bortxaketa edo intzestua izango dira salbuespen bakarrak.\nHelsinkiko hiritarrek uste dute NATOn sartzea baino beste aukerarik ez dutela\nHelsinki hiriburuan herritar askok esan dute ez direla NATO zaleak, neutraltasunaren aldekoak dira. Hala ere, Errusiak Ukrainian egin duena ikusita ez dutela beste aukerarik ikusten NATOn sartzea baino. Finlandiak 5,5 milioi biztanle ditu, eta 900.000 erreserbista armadan sartzeko prest.\nBush hitzaldian nahastu da eta Iraken inbasioa 'brutala' eta 'bidegabekoa' dela adierazi du\nGeorge W. Bushek Rusia eta Ukraniaren arteko gerrari buruz hitz egin du haren izena daraman institutuan. Hitzaldiaren une batean, presidente ohiak akats bat izan du, Ukrainiaren ordez, Iraken inbasioa 'brutala' eta 'bidegabekoa' dela adieraziz.\nTximino-baztanga hainbat herrialdetan zabaldu da eta MOEk paziente susmagarriak isolatzea gomendatu du\nEdonola ere, adituek azpimarratu dute birusak sintoma arinak eragiten dituela eta covid-19a baino gutxiago kutsatzen dela.\nErrusiarrek erasoekin segitzen dute, batez ere, Donetsk eskualdean. Bakhmut hiria izan dute helburuetako bat azken orduotan. Fronteko lehen lerroan dago Andoni Lubaki.\nSuedia eta Finlandia NATOn sartzeko negoziazioa abiatzea oztopatu du Turkiak\nSuedia eta Finlandia NATOn sartzearen aurka agertu da Turkia eta, ondorioz, aliatuen artean ez dago adostasun nahikorik bi herrialdeen eskariari bide emateko.\nZenbatekoak dira Europan ematen diren gurasotasun laguntzak?\nLaguntzen kasuan, ume bakoitzeko laguntza gehien ematen dituen herrialdea Luxenburgo da: 300 euroren bueltan hilean umeko. Alemanian 219 euro jasotzen dute lehen seme-alabarekin, 225 bigarrenarekin eta 250 hirugarrenarekin. Frantziak, aldiz, 190 euro ematen ditu ume bakoitzeko.\nErresuma Batuan tximino-baztangaren 4 kasu eta Portugalen beste bost baieztatu dituzte\nErresuma Batuan 4 kasu atzeman dituzte, bat izan da bidaian Nigerian eta beste bost kasu konfirmatu dituzte Portugalen. Madrilen tximino-baztanga izan litezkeen 8 kasu aztertzen ari dira baiztapenaren zain. Alerta sanitarioa aktibatuta dago eta sarea erne.\nAzovstalen harrapatuta egon diren soldadu ukrainarretatik ia milak eman dute amore dagoeneko\nEraso gehienak Donetsk eskualdean izan dira azken orduetan, bertan berrantolatu eta posizioei eusten saiatzen ari da Errusia. Ukrainak dio hamabi eraso geldiarazi dituela eta etsaiaren hainbat ibilgailu suntsitu dituela.\nErrusiak Espainiako enbaxadako 27 diplomazialari kanporatu ditu\nAstebeteko epea izango dute herrialdetik irteteko. Espainiako Gobernuak Errusiako hogei diplomazialari baino gehiago kanporatu ondotik, Errusiako agintariek hartutako neurria da, erantzun gisa.\nErrusiak jakitera eman duenez, 959 militar ukrainar errenditu dira Azovstalen\nErrusiako Ikerketa Batzordeak ohartarazi du soldadu ukrainiar hoiek galdekatu egingo dituela, auzipetu ahal izateko. Ukrainako agintariek espero dute soldadu horiek etorkizunean egingo diren trukeetan berreskuratzea.\nSuediak eta Finlandiak aurkeztu dute NATOn sartzeko eskaera\nJens Stoltenberg NATOko idazkari nagusiak ziurtatu du Suediak eta Finlandiak Aliantzarekin bat egiteko egin duten eskaera "urrats historikoa" dela.\nAzovstalen bi hilabete baino gehiagoz gotortuta egon diren 264 militar ukrainarrak errenditu eta ebakuatu ondoren, amaitutzat jo dute denek hiriko borroka. Errusiak "gerrako gatibutzat" hartu ditu, baina "tratu ona" emango diela agindu du.


NIKANOR LERTXUNDI GETARIAKO ALKATEARI ELKARRIZKETA “ELKANOREN LEHORRERATZEAREN” EGUNEAN\nGaur da Elkanoren lehorreratzearen egun handia. Herritar ugarik parte hartuko dute, partehartze zabala erakutsiz. Lau urtetik behin ospatzen den ekitaldi hunkigarri hau aprobetxatuz, Nikanor Lertxundik, Getariako alkateak, elkarrizketatxo hau eskaini digu. Eskerrikasko Nika!\nZe emozio sentitzen dituzu Elkanoren lehorreratzearen eszenak ikustean alkate zaren herrian?\nUne hunkigarria izaten da guztiontzat, itsasontziaren sarrera, salbak, sirenak, kontinenteen ordezkariak… Antzezpen bat izanagatik ere, zirrara sortzen digun momentua izaten da.\nHerritarrek nola bizi dute egun hau? Partaidetza handia dago…\nErrotutako tradizio bat da, eta herritrrek emozioz bizi dugu, eta hori, noski, parte-hartzean ikusten da. Gainera, horrelako ekimen batek parte-hartzailea izan behar du, bestela ez luke zentzurik izango. Eta ez litzateke posible izango.\nAurten Nao Victoriaren erreplikan etorriko dira marinelak porturaino. Aukera paregabea, ez?\nNoski, aukera sortu da, eta aprobetxatu egin dugu; zalantzarik gabe, ukitu berezia emango dio aurtengo lehorreratzeari. Gainera, herritarrek eta Getariara gerturatzen diren guztiek aukera izango dute ontzia barrutik ikusteko, aste osoa herrian izango baita.\nZer da Elkano Getariarentzat?\nGertaera historiko baten protagonista printzipala.\nNola ospatuko du Getariak Elkanoren abentura bere 500. urteurrenean? Ze asmo?\nGertaera historiko horren mendeurrena baliatu nahi dugu garai hartako euskaldunon itsas kulturaren garrantzia mundu zabalean ezagutzera emateko: ontzigintza, marinelen bidaiatzeko trebezia, basogintza, burniolak…\nLortu zuena kontutan hartuta ere, munduari lehen aldiz bira ematea alegia, Elkanoren figura ezezagunegia da munduan . Zergatik uste duzu dela hori?\nEzezagunegia ez, ezezaguna esango nuke. Historiako beste arloetan bezala, idazten duenak egiten du historia, eta, kasu honetan ere, horren eragina nabaria da; izan ere, garaiko kroniketan, Magallanes da protagonista nagusia. Beraz, orain guri dagokigu pertsonaia honen historia berridaztea eta dagokion lekua eskaintzea.\nZe balore iradokitzen dizkizu Elkanok?\nEzintasunezko egoeretan, erabaki egokiak hartzeko gaitasuna eta ausardia\nAbentura filmeen zalea zara?\nAmorratua, izugarri gustatzen zaizkit.\n“Elcano, Lehen Mundu Bira” filma ikustera bazoaz, norekin joango zara?\nElkanorekin berarekin, kar, kar…\n3 urteko espedizio gogor hartatik bueltan, minutu batez Elkano zure parean izango bazenu, zer esango zenioke?\nBejondikela! Non ibili haiz?\nTags: 500 urteurrena, Animazioko filma, baloreak, Elcano, Elkano, Getaria, itsasontzi erreplika, Juan Sebastian Elcano, lehorreratzearen antzezpen-ekitaldia, Magallanes, Nikanor Lertxundi Getariako alkatea, Victoria itsasontzia\n← BINGEN ZUPIRIAK ELCANORI ETA ANIMAZIO FILMARI BURUZ HITZEGIN DIGU\nELCANO GETARIAN LEHORRERATU ZEN EMOZIOZ ETA JENDEZ INGURATUTA →


Eguzkipekoak - Karrikiri Euskal Denda\nEguzkipekoak ez da autoreak irakurritako liburuen iruzkin bat. Irakurketa bilduma bat baino zerbait gehiago da. Gu denon bizitzaren parte diren besteen bizitzaz osatua dago. Autorearen lagunak dira. Liburuak irakurriz egin dituen lagunak. Lagun hauetako gehienak inoiz erre, inoiz gozarazi zituen eguzkia bezain errealak; beste batzuk, berriz, fikziozkoak dira; hainbatek noski, errealitatetik zerbait, eta fikziotik beste zerbait dute.\nLiburu honen xarma, sorkuntzaren gaineko sorkuntzan dago; inork asmatu eta liburu batean jarri zuen pertsonaia hori edo bere bizitza kontatzeko lana hartu duen pertsona hori oinarri hartu eta beste zerbait eraikitzean. Agertzen den jendea gu bezalakoa da, kaleko jendea, hainbat kaletako jende, eguzkipean dabilena edo ibili dena. Orain arte Pablo Sastreren lagunak; gaurtik aurrera, gureak ere bai.


Saltoki handiek eta bulegoek hartuko dute Berangoko Landaida - Bizkaiko Hitza\nSaltoki handiek eta bulegoek hartuko dute Berangoko Landaida\n2017, urtarrilak 06 Albisteak, Bizkaia, Ekonomia 475\n“Ez da merkataritza gune handi bat izango; saltoki handi batzuk egongo dira, baina ez da Artea moduko gunea izango. Hirigintza sektore berri batean oinarritzen da proiektua”. Hala erantzun du Anabel Landa Berangoko alkateak Landaida Goikorako sustatzaile partikular bat lantzen ari den proiektuari buruz galdetuta. Decathlon eta Mercadona kateek denda handi bana jartzeko lizentzia eskatu dutela baieztatu du; gasolindegi bat jartzeko baimena ere eskatua dagoela; eta, oraindik eskakizun ofizialik egin ez duen arren, Lidl taldeak ere jarri nahi duela saltokia.\nBaina ez dela hori bakarrik izango nabarmendu du alkateak. Eremua sailetan zatitua egongo dela, eta erabilera asko batuko direla horietan. Enpresa batek bere bulegoak bertan jartzeko asmoa duela jakinarazi du, esate baterako. “Gimnasio antzeko bat” eta padel instalazio bat eraikitzeko helburuz informazioa eskatu duenik ere badela. Azken asmo hori, halere, ez du uste gauzatuko denik. Alkatearen esanetan, Herri Antolamendurako Planak ez du halako azpiegituretarako aukerarik aurreikusten.\nLandak zehaztu duenez, baimen eskaerak egin izanak ez du esan nahi proiektu horiek guztiak onartu eta gauzatuko direnik. Adibide batzuk besterik ez direla dio. Hala ere, ez du zalantzan jartzen saltoki handi horiek Berangoko Landaida Goikoako eremuan lekurik izango ez dutenik. “Dagoen araudiaren arabera eman behar dira baimenak edo ez. Eta, Lurralde Plan Partzialaren arauak betetzen badituzte, nik ezin dut ezezkorik eman”, dio alkateak: “araudiaren arabera eskubidea duenari ezin diogu ezetz esan”. 2011. urtean, jardun ekonomikoetarako eremu gisa izendatu zituen lursail horiek Berangoko Udalak.\nProiektuaren aurka sortu diren kexuei erantzunez, egitasmoa ez dela udalarena azpimarratu du Landak. “Ekimen pribatu bat da, eta, egin zaizkien eskaintzen aurrean, terrenoak saldu egin dituzte jabeetako batzuek. Sustatzaile bat dago lursail nahiko kudeatzen ari dena. Beste jabe batzuek ez dute euren lurra saldu, eta, beraz, lur horiek partikularrak izaten jarraitzen dute. Dena den, hori ez da guri dagokigun kontua”.\nEdozelan ere, proiektuak herrian ez duela “alarmarik” sortu azaldu du alkateak. Publikoki zalaparta sortu den arren herritarrak lasai daudela. “Lur-jabe batzuek soilik aurkeztu dituzte alegazioak, eta bere interes partikularrengatik gauza batzuk aldatu nahi zituztelako egin dute; besterik ez”.\nChange.org webgunean, kanpaina bat egiten ari da Berangon Megapark Ez plataforma, Berangoko Megapark geldi dezagun! leloarekin, eta 1.650 sinaduratik gora bildu dituzte.\nEH Bilduren irakurketak ere ez du bat egiten udalarenarekin. “Bada merkataritza gune bat”, dio Nerea Guijarrubiak, koalizioaren izenean eskualdean gaia jorratzeko ardura duen Getxoko zinegotziak. “Hainbat enpresak parte hartuko du bertan, baina merkataritza gune bat izango da. Arteako merkataritza gunearekin gertatu denaren antzekoa gertatuko da Uribe-Kosta osoan”.\nHain zuzen, gustuko ez duen herri eredu baterako bidea ikusten du Guijarrubiak proiektuaren atzean. “Tokian tokiko merkataritzan, dendari txikiengan, eragin nabarmena izango du”, ohartarazi du. “Pentsa Decathlon bat jartzen badute, adibidez, inguruko herrietako kirol dendek nola iraungo duten”. Proiektuak aurrera egiten badu herrietako dendak ixtera “kondenatuko” direla iruditzen zaio. “Eta horrek heriotza ekartzen die herriei, komertzioak ematen dielako bizia herriei, hein handi batean”.\nKalte gehiago ere ekarriko ditu proiektuak, EH Bilduren ustez: “Lanpostu duinak suntsituko dira lanpostu prekarioak sortzeko, zeren ondo dakigu zer-nolako lan eskaintzak egiten diren Decathlon, Mercadona eta halako enpresetan. Ondorioa argia da: lanpostu prekarioak, bizitza prekarioak”.\nLandaida Goikoako eremua atontzeko lanak hasita daude. Eta horiek beste mota bateko kezka eragin dute: arrasto arkeologikoak aurkitu dituzte iraultzen hasi diren lurren azpian. EH Bilduk eman zuen langileek egindako aurkikuntzaren berri, eta Lorea Bilbao Bizkaiko Kultura diputatuak gerora baieztatu zuen 130 pieza aurkitu zituztela. Bilboko Arkeologia Museora eraman zituzten pieza horiek.\nKultura Sailak BIZKAIKO HITZA-ri adierazi dionez, silex mineralez egindako tresnak dira aurkitutakoak: “Testuinguruan jarri gabe dauden banakako zatiak dira”, eta, beraz, “ez dute garrantzi arkeologiko handirik”. Protokoloari jarraitu diotela ziurtatu dute.


Kuba eta AEBek euren arteko harremanari berriz ekingo diotela iragarri zutenetik hilabete igaro da, eta hilaren 21 eta 22an herri horietako ordezkaritza bana bilduko dira lehen aldiz Habanan, immigrazio politikaz eta harreman diplomatikoez hitz egiteko. Zer arnasten da ordea Neptuno kaleko lokaletan? Zer La Rampako espaloietan edo Malekoian? Urtetan Kubako agintari nagusietakoa izan den Ricardo Alarcónek esan du Obamak historiari ...\nEz Eusko Legebiltzarrean gehiengo oso handiz egindako eskaerak, ez Amnesty Internationalen txostenak, ezta Estrasburgoko sententziak ere –Giza Eskubideen Europar Konbentzioaren 8. artikulua urratzen duela ebatzi du antzeko beste kasuetan–. Madrilgo gotorlekutik, Mariano Rajoyk entzungor egin die sakabanaketarekin –eta horrekin batera presoen urruntzeak senideei dakarkien sufrimenduarekin– amaitzeko egindako eskaera guztiei. Jokin ...\nTrantsizio garaian Argentinako diktadurarekin harreman estua izan zuten Espainiako militarrek, baita Adolfo Suarez presidentearen ingurukoek ere. Euskal Herriko egoerari aurre egiteko, Videla genozidak erabilitako gerra totala eta errepresio basatia eredutzat zuten. Publico.es egunkariak lotura hori erakusten duten sekretupeko dokumentuak argitaratu ditu. Espainiak Videlaren diktadura finantzatu eta bertako agintariekin kolaboratu zuela frogatzen...\nFelix Padin Gallo anarkista bilbotarra asteartean hil zen 98 urte zituela. 1936ko Gerran eta ondoren hamaika sufrimendu pasatakoa zen Padin, sei urtez langile batailoietan ibili zen esklabo. Abuztuan lehen aldiz azaldu ahal izan zuen hori guztia auzitegi batean, Argentinako Maria Servini epaileak frankismoaren krimenen kontra daraman auzian. “Bidankozetik Igarira zihoan errepidea egin genuen diziplinazko langile batailoi batean, 1940tik...\nAbuztuaren 30arekin munduko hainbat txokotan Desagertuen Nazioarteko Eguna gogoratuko den honetan, Nazio Batuen errelatoreak, Pablo de Greiffek, txosten oso gogorra (pdf) argitaratu du Espainiako Gobernuaren kontra, gerra zibileko eta frankismoko krimenak ikertu nahiz erreparatzeko ezer gutxi egiten duelako. De Greiff Espainiako Estatuko eta erkidegoetako ordezkari ugarirekin bildu zen joan den martxoan: ministroak, idazkariak, botere ...\nGure Esku Dagok azaldu duenez, dinamika “indartsu” ari da garatzen Nafarroan, dozenaka talde sortu dira eta milaka lagunek eman dute jada izena. “Nafar guztion artean erabaki behar dugu biharko Nafarroak nolakoa izan behar duen –esan dute prentsaurrean hainbat lagunek–; gure esku dago eta ekainaren zortzian elkarren eskuei helduko diegu”. Iruñeko Katrakrak gunean eginiko agerraldian, Mikel Sotok eta Garazi Rotak hainbat ...\n2 / 12«Aurrekoa123410Hurrengoa»


2015-2019 epealdirako Udal Diru-laguntzen Plan Estrategikoa behin betikoz onartu da — Berbia\n2015-2019 epealdirako Udal Diru-laguntzen Plan Estrategikoa behin betikoz onartu da\nUdalak, diru-laguntza kontzeptuan ia 3 milioi eta erdi euro banatuko ditu aurten\nUdalek agintaldi bakoitzean banatzea aurre ikusten dituzten diru-laguntzak legealdiko plan estrategikoan bildu eta argitaratzea agintzen du legeak. Tramite hori beteaz, 2015-2019 epealdirako Oñatiko Udalaren Diru-laguntzen Plan Estrategikoa uztaileko Osoko Bilkuran onartu zen behin behineko izaeraz eta jende agirian jarri zen. Erreklamaziorik aurkeztu ez zenez, dokumentua, behin betiko onartu berri da.\nDiru-laguntzen Plan Estrategiko honetan, udalak babestu asmo dituen lan arlo, talde eta kolektiboak orokorrean zerrendatzen ditu. Bide batez, urtean zehar banatzen dituen diru-laguntza guztiak dokumentu bakarrean biltzen ditu, nahiz eta oso modu orokorrean izan.\nUdalaren diru-laguntzak zortzi esparrutan banatzen dira: komunikazioa eta partaidetza, gizarte zerbitzuak, kirolak, kultura, barne antolaketa, sozioekonomia, lurralde antolaketa eta aisialdi hezitzailea esparruetan. Esparru bakoitzean zein helburu bete asmo diren zehazten da dokumentuan eta bide batez, 2015eko aurrekontuan zenbateko diru partida berezitu den.\nDiru laguntza kopuru handieneko esparruak lurralde antolaketa eta gizarte zerbitzuak izango dira aurten. Lurralde antolaketa esparruan, hirigintza eta zerbitzuak batzordea eta ingurumena eta landa garapena batzordeari dagozkion diru-laguntzat batzen dira. Auzotasun eta ingurumen egitasmoak bultzatu eta Mankomunitatearen zenbait zerbitzu-jarduera diruz laguntzea aurre ikusten du. Ia milioi eta erdi euroko gastua aurre ikusten da aurtengo. Gizarte zerbitzuak esparruan berriz, erdia, ia 750.000 euro banatzeko asmoa dago. Dirua, pobrezia edo desbabestu egoeran daudenei laguntzera, populazio talde ahulenei laguntzera edota, gizarte ekintzak, genero politikak eta garapen bidean dauden herrien elkarlana sustatzera bideratuko da.\nGuztira, ia 3 milioi eta erdi euro bideratuko ditu aurten Udalak, esparru ezberdinetara zuzendutako diru-laguntza kontzeptuan


enaelkartea | Just another WordPress.com site\nNazio Ikurren proiektua\nuztaila 7, 2019 atalean enaelkartea -k publikatua\nENA Elkarteak, Biltzarrerekin batera, pasa den urritik hona Nazio Ikurrei buruzko lan bat garatzen ari gara. Zortzi ikur nagusiak hartu dira kontuan:\nAberri Eguna eta Egutegia\nHelburua orain arte gure nazioa identifikatu duten ikurrak hobeto ezagutzea, aztertzea eta etorkizunerako prestatzea.\nHorretarako 2018ko urriaren 27an lehenengo biltzarra egin zen Bilbon. Bertan landutakoarekin Nazio Ikurren gidaliburu hau atondo genuen. Ondoren ekarpen batzuk egin dira (Izenean, Banderan eta abarretan eta martxoko bileraren ostean gidaliburua eguneratu da:\nGidaliburu berria: /Nazio_ikurrei_buruzko_biltzarra_190530.pdf\nApiriletik ekainera jende ezagunari euren ekarpena egitea eskatu diegu. Zeuk ere parte hartu ahal duzu. Horretarako lehendabizi gidaliburua irakurtzea eta hor dauden proposamenak begiratzea komeni da iritzia edo beste proposamen bat eman baino lehen. Erantzuna Foroan idatzi (alta eman ondoren erabiltzaile gisa) edo helbide honetara bidali dezakezu: nazioa@biltzarre.eus.\nBerriaren artikulua: Edurne Begiristain Berria 2018-11-02 Herria-nola-irudikatu\nENA Elkartea Udalbiltzaren “EHNA-Naziotasun Aitormenaren” aurrean\notsaila 5, 2019 atalean enaelkartea -k publikatua\n– Udalbiltzak ez du ENAk egindako eskaintza onartu nahi izan.\n– Udalbiltzak herri mugimendu bat bigarren aldiz bazterrean uztea nahiago izan du, elkarlana egin ordez.\n– Berdin ahoskatzen den EHNA agiria egitean, herritarrak nahasten jarraitzea erabaki du, lehen gertatu zen bezala.\n– Udalbiltzak agiria emateko duen prozedura ez dago munduan inon. Izan ere herritartasunaren agiria emateko irizpide objektiboetan oinarritu beharrean adierazpen huts baten truke eskaintzen du.\n– Une batean lau agiri egon ziren: ENA, EHNA, EAJk egindako ENAren kopia eta Osakidetzaren ONA, bakarra egon zitekeenean.\n– ENAk Udalbiltzari, alderdiei, eragileei eta gizarteari agiri bakar bat adosteko prest dagoela berretsi nahi die.\nEuskal Herrian, 2019ko otsailaren 5ean. Pasa den astean prentsaren bidez jakin izan dugunez Udalbiltzak EHNA egingo du berriz. Jakin beharra dago Udalbiltzaren eta ENA elkartearen artean azken 4 urteotan 4 bilera egin izan dira, bi Udalbiltzak eskatuta eta beste bi gure elkarteak, agiri bakar bat egiteko bion aldetik egon zen proposamenari buruz hitz egiteko. Dirudienez eskaintzak ez du ezertarako balio izan.\nHerri txiki honetan, hamaikagarren aldiz, bakoitza bere txokotik irteteko dugun ezintasuna berriz ere agerian geratu da. Politika hori aspaldi ikusi izan dugu Eusko Jaurlaritzak AEKri zegokiona ez emateko HABE sortu zuenean, euskaltegien arteko zatiketak bultzatuz bide batez. Edo Bai Euskarari ziurtagiriaren aurrean Bikain sortu zuenean lehia desleiala egiteko, edo Behatokia egonda Elebide sortu zuenean.\nBaina badirudi beste batzuek ere bide beretik doazela eta ezker abertzalea nagusi den eremuetan berdintsu jokatzea gustuko duela eta herri mugimendua errespetatzea zail duela. Orain dela 21 urte herritarrei euskal agiri bat eskaintzeko eta euskal kontzientzia suspertzen laguntzeko ENA elkartea sortu genuen. Hasieran leku guztietatik kritika zorrotzak egin zizkiguten eta “hori da kromo hori” eta guzti entzun behar genuen “ordezkari abertzale” baten ahotik baina izugarrizko arrakasta lortu genuen euskera elkarte askok, udal batzuek, alderdi gutxik eta laguntzaile sare handi batek lagundu zutelako.\nOrduan dena aldatu zen. Hasieran gure proiektua gelditzeko kanpaina bat hasi zuten, Udalbiltzari agiri bat egin zezan eskatuz. Agiri bat egonda, zertarako beste bat? Jende askok izenpetzean agiria jasoko zuela uste zuen eta noski, bestea eskatu ez zezaten erabili zen.\nOndoren Udalbiltzak, EAJ handik joan ondoren eta zatituta geratu zenean, Euskal Naziotasun Aitormena atera zuen, laster EHNA izendatu zuena, hau da, ENA bezala ahoskatzen zen agiria. Nahasketarako bidea zabal-zabalik. Gainera agiria eskuratzeko prozedura erabat bitxia ezarri zuen: adierazpen bat sinatu besterik ez zen egin behar. Beraz, gure herrira etorri berri batek izenpetu eta herritartasuna sinbolizatzen duen agiria eskura dezake.\nHau ez da inon gertatzen, normalean herritartasuna eskuratzeko irizpide objektibo batzuk kontuan hartzen dira, adibidez: bertan jaioa izatea, edo bertan urte kopuru zehatz bat bizitzen egotea, edo bertako batekin ezkonduta egotea… Batzutan irizpide horiei ere herri horri buruzko ezagutza maila bat edo adierazpen bat egitea gehitzen zaie.\nEgoera haren aurrean ENAk, laguntzen ari ziren udal eta elkarte ordezkariekin batera, aurrera egitea erabaki zuen Durangon egindako batzarrean (1).\nENAk, hasieratik, herritartasuna eskuratzeko irizpide objektibo eta homologagarriak erabiltzen ditu eta horiez gain, eta gure “Euskal Herriaren” etimologia kontuan hartuta, agiria eskuratzeko beste aukera bat ere gehitu genuen hasieratik: euskalduna izatea. Izan ere, kanpotar batek gure hizkuntza ikasi badu horrek gutarra izateko eskubidea du, ezta?\nEsan behar dugu ENAk Udalbiltzaren erabakia tristuraz hartu duela eta pentsatzen dugula zatiketarekin bien proiektua, haiena eta ENArena, biak ahulduta geratuko direla lehen gertatu zen bezala. Izan ere, bi agirien aurrean, herritar askok atzera egin zuten eta ez bat ez bestea ez zuten egin eta orain agian berdin gertatuko da.\nHorrez gain EAJk ere ENA itxura zuen beste agiri bat egin zuen eta 8.000 kopia inguru banatu zituen bere militanteen artean. Arrakasta handik ez zuenez lortu Osakidetzaren bidez ONA zabaltzen hasi ziren (Osasun Nortasun Agiria), hiru lurraldeetako herritarrek hemengo agiri bat izateko baina horrek ere ez zuen bide oparorik izan eta identifikatzeko DNIk nagusi izaten jarraitzen du gaur egun (ez deitu NAN arren, “nacional” hori zein “nazioari” dagokion ondotxo dakigu eta).\nEAJk bere “ENAren” kopia egiteari utzi zion eta gutxira, Udalbiltza ilegalizatzean ere bertan bera utzi zuen eta azken urteotan proiektu garrantzitsu honi eusten jarraitu duen bakarra ENA izan da, jada elkarte, udal eta laguntzaile gutxiagorekin, Udalbiltzari “esker” etorritako zatiketak denok ahuldu gaituelako.\nHala eta guztiz ere, eta herri honen etorkizunean sinesten dugulako, ENA elkarteak proiektu bakar bat adosteko berriz ere gure gonbitea luzatu nahi diegu Udalbiltzari, alderdiei, mota guztietako eragileei eta euskal gizarteari, Euskal Herri Nabarrak merezi duelako.\nBada garaia denok bat egiteko, herri bat izateko, batera jokatzeko.\n2001.06.02, ENAk aurrera jarraitzen du (Udalbiltza-Kursaal-ek Naziotasun Agiria egitea erabakitzen zuenean) (ez zuten hedabideetan argitaratu)\nUncategorized atalean publikatua\t| ehna, ena, ena elkartea, naziotasun aitormena, udalbiltza hitzekin laburtua | Iruzkin bat utzi\nNazio Ikurrei buruzko Biltzarra 2018ko urriaren 27an Bilbon\nurria 14, 2018 atalean enaelkartea -k publikatua\nNazio Ikurrei buruzko I. Biltzarra\nBilbon 2018ko urriaren 27an Burtsan eta Hikateneoan\nHerria egituratzen laguntzeko osagai asko ditugu. Garrantzitsuena hizkuntza da eta berarekin batera literatura, bertsolaritza, euskal musika, dantzak, antzerkia… Aurrekoez gain eta herria irudikatzeko ere, hainbat osagai dugu edo izan ditugu azken mendean, besteak beste Zazpiak bat armarria, euskal banderak (Ikurrina, Nafarroakoa, arrano beltza…), ereserkiak (Nafarroako Gorteena, EAErena, Agur jaunak, Txoriak txori…), euskal egutegi nazionala, euskal nortasun agiriak, etab. Horiek kontzientzia nazionala sendotzen asko lagundu izan digute.\n40 urte hauetako autonomialdia dela medio, badirudi ikur edo errepresentazio hauetako batzuek ez dutela haien funtzioa behar bezala betetzen. Adibidez, Euskadi hitza Euskal Erkidego autonomoa izendatzeko erabiltzen da, Nafarroatik aldenduta. Bestetik “Nafarroa” edo “Nabarra” esaten dugunean zertaz ari gara? Oraingoaz ala Nafarroa historikoaz?\nKatalanek izarra jarri zioten independentzia aldarrikatzeko bidelagun behar zuten senyerari. Guk ez genuke independentziaren aldeko ikurrina edo Nafarroako bandera egokitu bat beharko? Edo Zazpiak bat armarrian ez litzateke agian Nafarroako armarriari dagokion espazioa gehiago nabarmendu beharko? (Estatu espainiarraren armarrian %25a betetzen du eta gurean %17a). Ereserkiari dagokionez ere berdin: Nafarroako Gorteetakoa ala Aranak proposatutakoa? Ala Gernikako Arbola ala Agur Jaunak? Ala Txoriak txori? Ala besteren bat?\nEz aurrekoa bakarrik, gai gehiago erabaki behar ditugu. Katalanek Catalunya izendapena dute, baina guk ze izen jarriko genioke gure herriaren nazio mailako egitura burujabeari? Euskadi, Euskal Herria, Nabarra, Nafarroa, Baskonia, Euskal Herri Nabarra? Eta ingelesez? Basque Country? Navarre? Baskland? Eta kontu gehiago ditugu: egutegi nazionala egingo bagenu ze jai gehituko genuke, zeintzuk kendu…? Edo nortasun agiria: ENA? Naziotasun Aitormena? Bien uztarketa?\nEztabaida pil-pilean dago eta maila askotan ematen ari da baina bada ordua modu antolatuan egiteko eta parte hartzeko aukera asko eskainita. Horretarako, euskalnafar gizarteari eztabaida zabal bat egitea proposatu nahi diogu 2018ko urrian hasi, 2019an beste biltzar batekin jarraitu eta 2020ko udaberrian amaituko den prozesu baten bidez.\n09:00 Harrera (Burtsako eraikina)\n09:30 Izena: Baskonia, Nafarroa, Euskal Herria, Euskadi…\n10:00 Armarria: Zazpiak bat, Nafarroakoa…\n10:30 Bandera: ikurrina, Nafarrokoa, Arranoa…\n11:30 Ereserkia: Nafarroako Gorteetakoa, Gora ta gora, Gernikako Arbola, Eusko Gudariak…\n12:00 Eguna: Aberri Eguna, Orreaga Eguna…\n12:30 Egutegi nazionala: NEAE, Udalbiltza…\n13:00 Leloa: Aberri askea herritar askeentzat, Gora Euskadi askatuta…\n13:30 Nortasun Agiria: ENA, Naziotasun Agiria…\n14:15 Bazkaria (Hikateneoa)\n16:15 Bisita gidatua Zazpikaleetan: Sabin Aranaren ikurren sorrera eta zabalpena\n17:15 Gogoeta taldeka: izena, bandera, eguna, leloa\n18:15 Gogoeta taldeka: armarria, ereserkia, egutegia, nortasun agiria\n19:15 Biltzarraren ondorioak\n2019ko Nazio Ikurrei buruzko II. Biltzarra Iruñan egingo da, eta bitarteko epe honetan herritarrek iradokizun eta proposamenak egiteko aukera izango dute.\nIkur bakoitzean (armarria, bandera, izena…) komunikazio laburrak egingo dira, 5-7 minututakoak, eta oraindik parte hartzeko aukera dago.\nKomunikazio laburra egin nahi izanez gero aurretik biltzarre@biltzarre.eus-en jakinarazi.\nBiltzarrean bertan ere goizez zein arratsaldez, partaideek haien ikuspegiak emateko aukera izango dute.\n25 € (langabetuek eta ikasleek 18 €). Bazkaria eta koloretako gidaliburua barne.\nLaboral Kutxa: 3035 0057 95 0570038687\nOndoren mezu bat bidali biltzarre@biltzarre.eus-era gidaliburuaren azken bertsioa PDFn jaso eta biltzar aurretik edukia aztertu ahal izateko. Hala ere, biltzarrean bertan kolorezko gidaliburuaren azken bertsioa banatuko da.\nIzena ematerakoan arratsaldean zein taldetan parte hartu nahi duzun adieraztea ere gomendatzen da.\nUncategorized atalean publikatua\t| aberri eguna, armarria, ereserkia, euskadi, euskal herria, ikurrak, ikurrina, nabarra, nafarroako bandera, nazioa, zazpiak bat hitzekin laburtua | Iruzkin bat utzi\nDNI elektronikoa hankaz gora\nazaroa 19, 2017 atalean enaelkartea -k publikatua\nPoliziak jakinarazi duenez, 2015etik 2017ra espainiar estatuan egin diren 12 bat milioi DNI elektronikoen txipa desaktibatu behar izan dute, segurtasun arazoengatik.\nAntza, hori egiteko arrazoia mehatxu zibernetikoa izan da.\nKirmen Uribe eta Errepublika garaiko Jaurlaritzaren “Igarobidea”\nmaiatza 1, 2017 atalean enaelkartea -k publikatua\nBerrian Kirmen Uriberen Goxoki baina ziur artikulua agertu da eta bertan, besteak beste, Errepublika garaiko Eusko Jaurlaritzak egin zuen “Igarobidea” edo pasaportea garaiko errefuxiatuei mugak gainditzeko balio izan zitzaiela aipatu du. Ez zela soilik gauza sinbolikoa, praktikoa baizik. Aipamen hau egin du herri batzuetan berriz ere Gure Eskuk antolatu dituen herri bozketen balio sinbolitikoa baino harago doala esateko:\n“Esan behar dut, alegiazko pasaporte horrekin, euskaldunak ibili ahal izan zirela hala Frantzian barrena nola Argentina hurrenean ere, bazuen eta nolabaiteko balioa herrialde horietan. Argentinarrentzat, hortaz, Agirreren gobernuko pasaporte hura baliagarria zen, eta igarobidea zutenei mugak zabaltzen zizkieten, beste edozein estatuko kide balira bezala. Espainia edo Estatu Batuarrentzat, aldiz, paper zati bat baino ez zen gure garaiko pasaportea.\nZalantzarik ez da, belaunaldi hartako euskaldunei balizko pasaporte hura izateak kemen ikaragarria ematen ziela, hainbeste ezen uste baitzuten euskaldunok estatu bat genuela, edo behintzat estatua izateko eskubidea. Sotaren ilobaren elkarrizketa honelaxe bukatu zen: «belaunaldi hura ez zegoen gelditzerik, zergatik, pasaportea ere bazutelako…».\nENA moduan, Kirmenek esandakoa dela eta kontu batzuk aipatu nahi genituzke:\n1- Igarobidea ez zen izan “alegiazko pasaportea”, baizik eta zilegitasun demokratiko osoa zuen gobernu batek egindako agiria eta beraz balekotzat. Garai horretan eta ondorengo frankismoko 40 urteetan zilegitasunik ez zuten agiriak Espainiako gobernu ez legitimoak egindako Pasaportea eta DNI izan ziren, nahiz eta estatu askok balekotzat eman.\n2- Ez omen dago marra argi bat gauza sinbolikoen eta benetakoen artean. Euskal nazioa gauzatzeko edozein ekimen egiten hasten garenean, benetakoa eta zilegitasun osoko den zerbait sortzen ari gara. Ikastolak sortu zirenean lehenenego egunetik zilegitasun osoa zuten, ez ziren gauza sinbolikoak, euskal irakaskuntza ordezkatzen zuten oso-osorik, bere txikitasunean baina aldi berean bere osotasunean. Hau da, gauza txikia dela esan zitekeen baina ez sinbolikoa.\n3- ENA agiria orain 20 urte sortu genuenean gauza bera. Bere txikitasunean ez zen gauza sinbolikoa izan, euskal herritarrak garela erakusteko benetako bide bat baizik. Horrela, milaka herritarrok eta, milaka aldiz, erabili ahal izan dugu hainbat gauza egiteko: erosketak, gestioak, botoa eman… Nonnahi, hemen eta munduko leku askotan, euskal herritarrak garela erakutsi dugu, erakusten dugu eta erakutsiko dugu.\nHorregatik egingo den bozketa honetan herritarrei ENArekin bozkatzen utzi behar zaie, estatuek antolatzen dituzten bestelako bozketetan normalean uzten duten bezala. Eta ez dadila gertatu, Tolosaldean orain gutxi egindako bozketan gertatu zen bezala, herritar bati ez ziotela ENArekin bozkatzen utzi.\nAurrera Gure Esku! Aurrera erabakitzeko eskubidea herriz herri gauzatzera!\nUncategorized atalean publikatua\t| ehna, ena, gure esku, Igarobidea, Kirmen hitzekin laburtua | Iruzkin bat utzi\nDNI, eta ENA ez?\napirila 13, 2017 atalean enaelkartea -k publikatua\nLizartzan, gure herrian, ezin izan dugu boza eman Euskal Estatuaren alde… zergatik eta ENArekin soilik identifikatu nahi izan dugulako.\nGure nortasunaren aldeko ekimen batean, espainiar bezala identifikatu behar omen da. Ordenagailuak, NANeko zenbakia baino ez omen zuen onartzen. ENArekin joan nahi izanez gero, errolda-agiria eraman behar zen. NANarekin joanez gero, aldiz, nahikoa zen. Euskal nortasuna erakutsi ahal izateko, lan gehiago hartu behar omen dugu: udaletxera joan, errolda-agiria atera… Eta gero ez ahaztu etxean, noski, bozkatzera zoazenean.\nEta, hori guztia zertarako, kontrolerako ordenagailuak NANaren zenbakia baino ez badu onartzen? ENAren zenbakirik ezin sartu, botoaren erregistroan. Hori guztia zerbaiten adierazle ote, edo pasadizo hutsa? Espero dezagun pasadizo bat baino ez izatea.\n(Berrian eta Tolosako Hitzan agertutako albistea. Egilearekin harremanetan jarri ondoren, izenburua berak bi hedabideei bidalita bezala jarri dugu)\nENA ez edukitzeagatik\nmartxoa 17, 2017 atalean enaelkartea -k publikatua\nJoxe Azurmendi: “Hizkuntza, Estatua, Nazioa”\nmartxoa 5, 2017 atalean enaelkartea -k publikatua\nEztabaida zahar-berria berriro pil-pilean dugu: zein da gure hizkuntzaren lekua balizko estatu burujabe batean?\nTxalapartaren eskutik Andoni Olariagak, Jule Goikoetxeak, Unai Apaolatzak eta Imanol Galfarsorok “Independentzia Helburu” liburua argitaratu dute. Liburu horren hitzaurrea Laura Mintegi idazleak eta Iñaki Soto, GARAko zuzendariak idatzi dute. Liburu horretan laburbiltzen da azken urte hauetan ikusten ari garen kontu berri bat: euskal abertzalismotik euskal estatu burujabe bat lortzeko bidean euskeraren presentziak behar lukeen lekua ezbaian jartzea.\nHorren aurrean Joxe Azurmendik argi erantzun die: nazio bat hizkuntza baten gainean egiten dela nagusiki.\nAzurmendiri Berrian egindako elkarrizketa\nBideoa: Hitzaldia eman du Martin Ugalde Foroan, argitaratu berri duen liburuaz. Nazioa batik bat hizkuntza dela aldarrikatu du: “Zerk egiten gaitu odol bereko? Hizkuntzak”.\nEnkartazioko abizenen atzetik\nmartxoa 3, 2017 atalean enaelkartea -k publikatua\nDeian Enkarterriko abizenak ezagutzeko Zallan eskaini duten ikastaroaren berri eman dute.\nIkastaroak Amagoia Gezuragak eta Jon Fernandezek eman dute eta, adibidez, aipatu dute bertakoak diren abizen batzuk zeintzuk diren: Aretxaga, Asunsolo, Arzabe, Yermo, BAsualdo, Lanzagorta, Retola, Molinar, Labarrieta, Abellaneda, Humaran, Ahedo…\nAmagoiak eta Jonek Antzinako izeneko genealogia eta historia elkarte batean parte hartzen dute.\notsaila 26, 2017 atalean enaelkartea -k publikatua\nwww.euskalkultura.com-en galdera hau egin dute: Zer da zuretzat euskalduna izatea? Erantzun asko jaso dira. Hemen horietako batzuk:\nElena Exea, Vitoria-Gasteiz\n“Zergatik naiz euskalduna? Barne-barnetik sentitzen dudalako, etxean amaren esnearekin batera edoski nuelako gure hizkuntza eta euskaldun izatearen sentimendua, euskalduna besterik ez. Inork ezin dizu esan zer zaren, sentitu behar duzu eta ni harro nago euskaldun arabar gasteiztarra izateaz”.\nIñaki San José, Durango\n“Sencilla pregunta, complicada a la vez, pertenecemos a una tierra, gentes abiertos a lazos fraternales con otras culturas, pueblo sufridor, invadido durante tantos siglos por otros pueblos, ser vasco para mi no es que mi dni ponga que soy de aqui o de alla, ser vasco lo llevo en el corazon y en mis sentimientos, el mundo sabe que estamos desde miles y miles de años, llegara el momento de recuperar nuestra identidad”.\n“Pues para mi ser vasca es “todo” agradecida de ser vasca, no quiero ser otra cosa”.\nHernán Sorhuet, Uruguay\n“Ser vasco es una obligación de ser la mejor persona posible, que me imponen mi conciencia y mi corazón. Siento que es un hermoso mandato que recibo de mi familia, de mis antepasados, de su historia, de sus aciertos y errores, y que, de cierta manera, tiende a sintetizarse en el hermoso sentimiento que siento hacia Euskal Herria. No creo que ser vasco signifique ser mejor que nadie, pero sí algo de lo que me siento orgulloso. Porque la historia de los vascos emigrantes a todo el mundo tiene un denominador común, en todas las tierras y países que los recibieron, hablan bien de ellos”.\nGarbiñe Izagirre, Donostia\n“Baskoa izatea niretzez du garrantzirik. Garrantzia duena euskalduna izatea eta hitza esaten duen bezala, euskaldunak euskara dugunok gara., euskara maitatzen dugunok hitzegiten dugunok eta euskaraz bizi garenok”.\nLaura Nobile, Arrecifes\n“Para mi “ser vasco” es una elección de vida. Elegí serlo, amo esa tierra que vio partir a los ancestros de mi marido y que gracias a Dios en horas estaré pisando por primera vez. Ser vasco es respetar las tradiciones, es amar la patria y defenderla, es luchar por las libertad de que nos dejen ser. Es poseer el euskera y comprometernos a que salga al mundo”.\nenaelkartea(e)k ENA Durangoko Azokan bidalketan\nagustin iridoi olaiz…(e)k ENA Durangoko Azokan bidalketan